title: Σύσταση του Συμβουλίου, της 13ης Ιουλίου 2018, σχετικά με το εθνικό πρόγραμμα μεταρρυθμίσεων της Ιρλανδίας για το 2018 και τη διατύπωση γνώμης του Συμβουλίου σχετικά με το πρόγραμμα σταθερότητας της Ιρλανδίας για το 2018

text:
               10.9.2018

               EL

               Επίσημη Εφημερίδα της Ευρωπαϊκής Ένωσης

               C 320/27

      ΣΫΣΤΑΣΗ ΤΟΥ ΣΥΜΒΟΥΛΊΟΥ
      της 13ης Ιουλίου 2018
      σχετικά με το εθνικό πρόγραμμα μεταρρυθμίσεων της Ιρλανδίας για το 2018 και τη διατύπωση γνώμης του Συμβουλίου σχετικά με το πρόγραμμα σταθερότητας της Ιρλανδίας για το 2018
      (2018/C 320/07)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
      Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 5 παράγραφος 2,
      Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
      Έχοντας υπόψη τη σύσταση της Ευρωπαϊκής Επιτροπής,
      Έχοντας υπόψη τα ψηφίσματα του Ευρωπαϊκού Κοινοβουλίου,
      Έχοντας υπόψη τα συμπεράσματα του Ευρωπαϊκού Συμβουλίου,
      Έχοντας υπόψη τη γνώμη της επιτροπής απασχόλησης,
      Έχοντας υπόψη τη γνώμη της οικονομικής και δημοσιονομικής επιτροπής,
      Έχοντας υπόψη τη γνώμη της επιτροπής κοινωνικής προστασίας,
      Έχοντας υπόψη τη γνώμη της επιτροπής οικονομικής πολιτικής,
      Εκτιμώντας τα ακόλουθα:

                  (1)

                  Στις 22 Νοεμβρίου 2017, η Επιτροπή εξέδωσε την ετήσια επισκόπηση της ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2018 για τον συντονισμό των οικονομικών πολιτικών. Λήφθηκε δεόντως υπόψη ο ευρωπαϊκός πυλώνας κοινωνικών δικαιωμάτων που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 22 Μαρτίου 2018. Στις 22 Νοεμβρίου 2017, βάσει του κανονισμού (ΕΕ) αριθ. 1176/2011, η Επιτροπή ενέκρινε επίσης την έκθεση του μηχανισμού επαγρύπνησης, στην οποία η Ιρλανδία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα η Επιτροπή εξέδωσε επίσης σύσταση για σύσταση του Συμβουλίου σχετικά με την οικονομική πολιτική της ζώνης του ευρώ. Την ίδια ημερομηνία, η Επιτροπή εξέδωσε επίσης σύσταση για σύσταση του Συμβουλίου σχετικά με την οικονομική πολιτική της ζώνης του ευρώ. Η σύσταση αυτή εγκρίθηκε από το Ευρωπαϊκό Συμβούλιο στις 22 Μαρτίου 2018. Στις 14 Μαΐου 2018 το Συμβούλιο εξέδωσε τη σύσταση για την οικονομική πολιτική της ζώνης του ευρώ (3) («σύσταση για τη ζώνη του ευρώ»).

                  (2)

                  Ως κράτος μέλος με νόμισμα το ευρώ και λαμβανομένης υπόψη της στενής διασύνδεσης των οικονομιών της Οικονομικής και Νομισματικής Ένωσης, η Ιρλανδία θα πρέπει να διασφαλίσει την πλήρη και έγκαιρη εφαρμογή της σύστασης για τη ζώνη του ευρώ, όπως αποτυπώνεται στις κατωτέρω συστάσεις, και ιδίως στις συστάσεις (1) και (2).

                  (3)

                  Η έκθεση χώρας του 2018 για την Ιρλανδία δημοσιεύθηκε στις 7 Μαρτίου 2018. Στην έκθεση αξιολογήθηκαν η πρόοδος της Ιρλανδίας όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 11 Ιουλίου 2017 (4), η συνέχεια που δόθηκε στις συστάσεις ανά χώρα που είχαν εκδοθεί κατά τα προηγούμενα έτη και η πρόοδος της Ιρλανδίας ως προς την επίτευξη των εθνικών στόχων της στρατηγικής «Ευρώπη 2020». Επιπλέον, η έκθεση περιλάμβανε εμπεριστατωμένη επισκόπηση δυνάμει του άρθρου 5 του κανονισμού (ΕΕ) αριθ. 1176/2011, τα αποτελέσματα της οποίας δημοσιεύθηκαν επίσης στις 7Μαρτίου 2018. Με βάση την ανάλυσή της, η Επιτροπή κατέληξε στο συμπέρασμα ότι η Ιρλανδία εμφανίζει μακροοικονομικές ανισορροπίες. Ειδικότερα, το υψηλό δημόσιο και ιδιωτικό χρέος, καθώς και οι υψηλές καθαρές εξωτερικές υποχρεώσεις, συνιστούν ευπάθειες. Ωστόσο, οι βελτιώσεις που πραγματοποιήθηκαν ήταν σημαντικές. Η έντονη αύξηση της παραγωγικότητας κατά τα προηγούμενα έτη είχε ως αποτέλεσμα τη βελτίωση της ανταγωνιστικότητας και την επίτευξη θετικού ισοζυγίου τρεχουσών συναλλαγών, με συνέπεια την ταχεία μείωση του υψηλού αποθέματος καθαρών εξωτερικών υποχρεώσεων. Η ισχυρή οικονομική ανάπτυξη εξακολουθεί να στηρίζει την απομόχλευση στον ιδιωτικό τομέα. Ωστόσο, το ιδιωτικό χρέος παραμένει υψηλό, μολονότι η έντονη επίδραση των δραστηριοτήτων των πολυεθνικών επιχειρήσεων θα πρέπει να λαμβάνεται υπόψη κατά την αξιολόγηση του εταιρικού χρέους, ενώ το χρέος των νοικοκυριών συνάδει, κατά τα φαινόμενα, σε γενικές γραμμές με τα θεμελιώδη μεγέθη. Το δημόσιο χρέος προβλέπεται να συνεχίσει την καθοδική του πορεία και το έλλειμμα πλησιάζει σε ισοσκελισμένο επίπεδο. Οι τιμές των κατοικιών αυξάνονται με ταχείς ρυθμούς, μολονότι από ενδεχομένως υποτιμημένα επίπεδα, γεγονός που ενισχύει επίσης τα οικονομικά των νοικοκυριών. Οι τράπεζες έχουν ανακεφαλαιοποιηθεί επαρκώς και η κερδοφορία τους βελτιώνεται σταδιακά. Το απόθεμα μη εξυπηρετούμενων δανείων, παρόλο που διατηρείται σε υψηλά επίπεδα, συνεχίζει να μειώνεται. Έχει αναληφθεί δράση πολιτικής για την αντιμετώπιση αυτών των ευπαθειών, αλλά για ορισμένα μέτρα θα απαιτηθεί χρόνος έως ότου επιτευχθούν τα αναμενόμενα αποτελέσματα.

                  (4)

                  Στις 18 Απριλίου 2018 η Ιρλανδία υπέβαλε το εθνικό πρόγραμμα μεταρρυθμίσεων για το 2018 και στις 30 Απριλίου 2018 το πρόγραμμα σταθερότητας για το 2018. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

                  (5)

                  Οι σχετικές συστάσεις ανά χώρα ελήφθησαν υπόψη στον προγραμματισμό των Ευρωπαϊκών Διαρθρωτικών και Επενδυτικών Ταμείων (ΕΔΕΤ) για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (5), όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες σχετικά με το πώς θα μπορούσε να κάνει χρήση της διάταξης αυτής σε κατευθυντήριες γραμμές για την εφαρμογή των μέτρων που συνδέουν την αποτελεσματικότητα των ΕΔΕΤ με την υγιή οικονομική διακυβέρνηση.

                  (6)

                  Η Ιρλανδία υπάγεται επί του παρόντος στο προληπτικό σκέλος του συμφώνου Σταθερότητας και Ανάπτυξης και υπόκειται στον μεταβατικό κανόνα για το χρέος. Στο πρόγραμμα σταθερότητας του 2018, η κυβέρνηση αναμένει ότι το ονομαστικό έλλειμμα θα υποχωρήσει ελαφρώς στο 0,2 % του ΑΕΠ το 2018 και εν συνεχεία θα βελτιώνεται σταδιακά έως ότου μετατραπεί σε πλεόνασμα ύψους 0,4 % του ΑΕΠ το 2021. Ο μεσοπρόθεσμος δημοσιονομικός στόχος —διαρθρωτικό έλλειμμα 0,5 % του ΑΕΠ— αναμένεται να επιτευχθεί από το 2019 και μετά. Σύμφωνα με το πρόγραμμα σταθερότητας, ο δείκτης του χρέους γενικής κυβέρνησης προς το ΑΕΠ αναμένεται να υποχωρήσει στο 66 % το 2018 και εν συνεχεία να μειωθεί στο 58,7 % το 2021. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι ευλογοφανές. Συγχρόνως, δεν έχουν ακόμη προσδιοριστεί επαρκώς τα αναγκαία μέτρα στήριξης των προβλεπόμενων στόχων για το έλλειμμα από το 2019 και μετά.

                  (7)

                  Στις 11 Ιουλίου 2017, το Συμβούλιο συνέστησε στην Ιρλανδία να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 2,4 % το 2018, ποσοστό που αντιστοιχεί σε ετήσια διαρθρωτική προσαρμογή ύψους 0,6 % του ΑΕΠ. Ταυτόχρονα, το Συμβούλιο ανέφερε ότι θα πρέπει να λαμβάνεται υπόψη η επίτευξη δημοσιονομικού προσανατολισμού που να συμβάλλει τόσο στην ενίσχυση της εν εξελίξει ανάκαμψης όσο και στη διασφάλιση της βιωσιμότητας των δημόσιων οικονομικών της Ιρλανδίας. Με βάση τις εαρινές προβλέψεις της Επιτροπής του 2018, υπάρχει κίνδυνος να σημειωθεί κάποια απόκλιση από τη συνιστώμενη δημοσιονομική προσαρμογή το 2018, καθώς και για τα έτη 2017 και 2018 λαμβανόμενα από κοινού.

                  (8)

                  Το 2019, η Ιρλανδία αναμένεται να επιτύχει τον μεσοπρόθεσμο δημοσιονομικό της στόχο. Αυτό συνάδει με ονομαστικό ρυθμό αύξησης των καθαρών πρωτογενών δημόσιων δαπανών (6) που δεν υπερβαίνει το 5,3 % (7), ποσοστό που αντιστοιχεί σε ετήσια διαρθρωτική προσαρμογή της τάξης του 0,1 % του ΑΕΠ. Με βάση τις εαρινές προβλέψεις της Επιτροπής για το 2018, το διαρθρωτικό ισοζύγιο προβλέπεται να εμφανίσει έλλειμμα της τάξης του 0,4 % του ΑΕΠ το 2019, υπερβαίνοντας τον μεσοπρόθεσμο δημοσιονομικό στόχο. Η Ιρλανδία προβλέπεται να συμμορφωθεί με τον μεταβατικό κανόνα για το χρέος το 2018 και με τον κανόνα για το χρέος το 2019. Γενικά, το Συμβούλιο είναι της γνώμης ότι η Ιρλανδία πρέπει να είναι έτοιμη να λάβει περαιτέρω μέτρα για να εξασφαλίσει τη συμμόρφωση το 2018, ενώ για το 2019 προβλέπεται ότι θα συμμορφώνεται με τις διατάξεις του Συμφώνου Σταθερότητας και Ανάπτυξης. Λαμβανομένης υπόψη της διαφοράς μεταξύ των μετρήσεων του ΑΕΠ και της εγχώριας παραγωγής στην Ιρλανδία και των συναφών επιπτώσεων στον δείκτη χρέους προς ΑΕΠ, των τρεχουσών κυκλικών συνθηκών στην Ιρλανδία και των αυξημένων εξωτερικών κινδύνων, η χρήση τυχόν έκτακτων εσόδων για την περαιτέρω μείωση του δείκτη χρέους της γενικής κυβέρνησης θα ήταν συνετή.

                  (9)

                  Τα δημόσια οικονομικά έχουν βελτιωθεί περαιτέρω, χάρη στην ισχυρή αύξηση της παραγωγής, αλλά παραμένουν οι κίνδυνοι αστάθειας των εσόδων, και υπάρχει περιθώριο για να καταστούν τα έσοδα πιο ανθεκτικά στις οικονομικές διακυμάνσεις και τους δυσμενείς κλυδωνισμούς. Ο περιορισμός του εύρους και του αριθμού των φορολογικών δαπανών και η διεύρυνση της φορολογικής βάσης θα βελτιώσει τη σταθερότητα των εσόδων σε συνθήκες οικονομικής αστάθειας. Ωστόσο, ορισμένα από τα πρόσφατα φορολογικά μέτρα επικεντρώθηκαν σε περικοπές και μειώσεις και φαίνεται ότι έχουν αυξήσει περαιτέρω την εξάρτηση από ιδιαίτερα φιλοκυκλικές πηγές εσόδων. Επιπλέον, η Ιρλανδία έχει περισσότερες δυνατότητες να βελτιώσει τον τρόπο με τον οποίο το φορολογικό της σύστημα μπορεί να στηρίξει τους περιβαλλοντικούς στόχους.

                  (10)

                  Όπως αναφέρεται στη σύσταση για τη ζώνη του ευρώ του 2018, η καταπολέμηση των στρατηγικών επιθετικού σχεδιασμού των φορολογουμένων είναι απαραίτητη για να εμποδίζονται οι στρεβλώσεις του ανταγωνισμού μεταξύ των επιχειρήσεων, να εξασφαλίζεται η δίκαιη μεταχείριση των φορολογουμένων και να προστατεύονται τα δημόσια οικονομικά. Οι δευτερογενείς επιπτώσεις των στρατηγικών επιθετικού σχεδιασμού των φορολογουμένων μεταξύ των κρατών μελών απαιτούν συντονισμένη δράση των εθνικών πολιτικών για να συμπληρωθεί η νομοθεσία της Ένωσης. Τα υψηλά επίπεδα των πληρωμών δικαιωμάτων και μερισμάτων ως ποσοστό του ΑΕΠ υποδηλώνουν ότι οι ιρλανδικοί φορολογικοί κανόνες χρησιμοποιούνται από εταιρείες που επιδίδονται σε επιθετικό φορολογικό σχεδιασμό. Η περιορισμένη εφαρμογή της παρακράτησης φόρου στην πηγή επί εξερχόμενων (δηλ. από κατοίκους της Ένωσης προς κατοίκους τρίτων χωρών) πληρωμών δικαιωμάτων και μερισμάτων από εταιρείες με έδρα στην Ιρλανδία μπορεί να έχει ως αποτέλεσμα την πλήρη αποφυγή της φορολόγησης αυτών των καταβολών, εάν δεν υπόκεινται επίσης σε φορολογία στη δικαιοδοσία του αποδέκτη τους. Επιπλέον, οι επιχειρήσεις μπορούν να χρησιμοποιούν ορισμένες διατάξεις στις διμερείς φορολογικές συνθήκες μεταξύ Ιρλανδίας και ορισμένων άλλων χωρών για να παρακάμπτουν τον νέο κανόνα περί φορολογικής κατοικίας που θεσπίστηκε στην Ιρλανδία το 2015 και δικαιολογείται περαιτέρω ανάλυση αυτού του ζητήματος. Το αποτέλεσμα της διαβούλευσης που διενήργησε η Ιρλανδία μετά την ανεξάρτητη επανεξέταση του κώδικα φορολογίας εταιρειών θα είναι σημαντικό για τον σχεδιασμό των φορολογικών μεταρρυθμίσεων που έχουν εξαγγελθεί. Η Επιτροπή λαμβάνει υπό σημείωση τα πρόσφατα θετικά μέτρα που έχουν εξαγγελθεί ή θεσπιστεί (δηλ. μέτρα για την αντιμετώπιση του επιθετικού φορολογικού σχεδιασμού στο εσωτερικό της χώρας· πιθανά αμυντικά μέτρα κατά των καταχωρισμένων στον κατάλογο μη συνεργάσιμων περιοχών δικαιοδοσίας). Με βάση τις πρόσφατες ανταλλαγές πληροφοριών, η Επιτροπή θα συνεχίσει τον εποικοδομητικό της διάλογο για την καταπολέμηση των στρατηγικών επιθετικού σχεδιασμού των φορολογουμένων.

                  (11)

                  Οι κίνδυνοι για τη μακροπρόθεσμη δημοσιονομική βιωσιμότητα που σχετίζονται με το κόστος της γήρανσης του πληθυσμού εξακολουθούν να υφίστανται. Η Ιρλανδία εισήγαγε ορισμένα σημαντικά μέτρα αποδοτικότητας, όπως μια συμφωνία με τη φαρμακευτική βιομηχανία για την εξοικονόμηση δαπανών, ένα σύστημα δημοσιονομικής διαχείρισης και τη χρηματοδότηση βάσει των δραστηριοτήτων. Επίσης, έχουν ληφθεί ορισμένα μέτρα για να βελτιωθεί η διαθεσιμότητα πρωτοβάθμιας ιατροφαρμακευτικής περίθαλψης. Ωστόσο, το ιρλανδικό σύστημα υγείας είναι δαπανηρό και αντιμετωπίζει πολλές προκλήσεις, οι οποίες επιδεινώνονται από την ταχεία γήρανση του πληθυσμού. Επιπλέον, οι υπηρεσίες πρωτοβάθμιας περίθαλψης και φροντίδας σε επίπεδο τοπικής κοινότητας δεν έχουν ακόμη τη δυνατότητα να ανακουφίσουν την αυξανόμενη πίεση στη δυναμικότητα και στις δαπάνες στο πλαίσιο της νοσοκομειακής περίθαλψης. Η σχεδιαζόμενη κίνηση προς την κατεύθυνση της καθολικής υγειονομικής περίθαλψης πρέπει να υποστηρίζεται από κατάρτιση πολυετούς προυπολογισμού και καλύτερο έλεγχο των δαπανών. Επιπλέον, πρέπει να βασιστεί στα πορίσματα μιας διεξοδικής επανεξέτασης των δαπανών όσον αφορά την αποτελεσματικότητα και την αποδοτικότητα του τομέα της υγείας. Επιπλέον, θα πρέπει να εξεταστεί η ενίσχυση του ρόλου της πρωτοβάθμιας περίθαλψης ως ρυθμιστή της εισαγωγής στα υπερβολικά επιβαρυμένα νοσοκομεία της Ιρλανδίας. Παρά το ευρύ φάσμα μεταρρυθμίσεων για τη συγκράτηση των δημόσιων δαπανών για τις συντάξεις, το συνολικό έλλειμμα του συνταξιοδοτικού συστήματος αναμένεται να αυξηθεί σημαντικά σε μακροπρόθεσμη βάση. Η έγκαιρη εφαρμογή του χάρτη πορείας που έχει παρουσιαστεί για τη μεταρρύθμιση του συνταξιοδοτικού συστήματος είναι καίριας σημασίας για την ενίσχυση της δημοσιονομικής βιωσιμότητας του συνταξιοδοτικού συστήματος της Ιρλανδίας.

                  (12)

                  Τα έτη χαμηλών επενδύσεων που ακολούθησαν την οικονομική κατάρρευση έχουν επίπτωση στην ύπαρξη κατάλληλων υποδομών στους τομείς των μεταφορών, της καθαρής ενέργειας, των υπηρεσιών ύδρευσης, της στέγασης και των τηλεπικοινωνιών. Επίμονες ελλείψεις στην πλευρά της προσφοράς, σε συνδυασμό με την αυξανόμενη ζήτηση, εξακολουθούν να τροφοδοτούν τις αυξήσεις τιμών των ακινήτων. Παρόλο που οι τιμές δεν φαίνονταν υπερτιμημένες το 2016, η οικονομική προσιτότητα αποτελεί λόγο ανησυχίας. Εάν δεν αντιμετωπιστεί το πρόβλημα, οι περιορισμοί στην προσφορά στέγης θα μπορούσαν να συμβάλουν στη δημιουργία ανισορροπιών. Σε συνδυασμό με τον χωροταξικό σχεδιασμό, η βελτίωση των υποδομών είναι κρίσιμος παράγων για την κατάλληλη ανταπόκριση της προσφοράς στέγης, την αύξηση των ιδιωτικών επενδύσεων, την αύξηση της παραγωγικότητας και την ισόρροπη περιφερειακή οικονομική ανάπτυξη. Επιπλέον, οι επενδύσεις σε υποδομές στους τομείς της καθαρής ενέργειας, των καθαρών δημόσιων συγκοινωνιών και της ύδρευσης, καθώς και η ένταση των προσπαθειών στον τομέα της ενέργειας από ανανεώσιμες πηγές και της κυκλικής οικονομίας θα είναι ουσιαστικής σημασίας για να επιτύχει η Ιρλανδία τη μετάβαση προς μια οικονομία χαμηλών ανθρακούχων εκπομπών και ανθεκτική από περιβαλλοντική άποψη. Το Εθνικό Σχέδιο Ανάπτυξης 2018-2027 και το Εθνικό Πλαίσιο Προγραμματισμού, που αποτελούν μέρος της «στρατηγικής για την Ιρλανδία του 2040», θα αποτελέσουν ισχυρά μέτρα προς τη σωστή κατεύθυνση, όταν εγκριθούν και εφαρμοστούν σε στενή συνεργασία με τα ενδιαφερόμενα μέρη.

                  (13)

                  Οι τρέχουσες προσπάθειες μετριασμού της κλιματικής αλλαγής δεν θα επιτρέψουν στην Ιρλανδία να επιτύχει τους στόχους της στρατηγικής «Ευρώπη 2020» για το κλίμα σε εθνικό επίπεδο. Περιορισμένη πρόοδος έχει σημειωθεί όσον αφορά την απεξάρτηση βασικών τμημάτων της οικονομίας από τις ανθρακούχες εκπομπές, κυρίως στη γεωργία, τις οδικές μεταφορές και τον τομέα της κατοικίας. Αυτό θα καταστήσει απαραίτητο για την Ιρλανδία να χρησιμοποιήσει τις διαθέσιμες δυνατότητες ευελιξίας για να συμμορφωθεί με την απόφαση επιμερισμού των προσπαθειών, όπως αγορά δικαιωμάτων από άλλα κράτη μέλη. Οι εθνικές προβλέψεις, που δημοσιεύθηκαν το 2017, καταδεικνύουν την κλίμακα των πρόσθετων προσπαθειών που απαιτούνται: οι εκπομπές βάσει της απόφασης επιμερισμού των προσπαθειών (η οποία καθορίζει δεσμευτικούς ετήσιους στόχους για τις εκπομπές αερίων θερμοκηπίου για τα κράτη μέλη και για την περίοδο 2013-2020) αναμένεται να αυξηθούν μέχρι το 2025, πριν σταθεροποιηθούν σε επίπεδο ελαφρώς κατώτερο σε σχέση με τις εκπομπές του 2005, με βάση τις υφιστάμενες πολιτικές. Η Ιρλανδία πρόσφατα θέσπισε εθνικό σχέδιο μετριασμού των επιπτώσεων που περιλαμβάνει έναν χάρτη πορείας προς μια οικονομία χαμηλών ανθρακούχων εκπομπών και ένα συνεκτικό πλαίσιο για την αντιμετώπιση των συνεχιζόμενων προκλήσεων στον τομέα της ενέργειας. Ως έχει, ωστόσο, το σχέδιο προσφέρει λίγα συγκεκριμένα νέα μέτρα μετριασμού των επιπτώσεων. Το Εθνικό Πλαίσιο Προγραμματισμού έχει επίσης μια συνιστώσα για το κλίμα, ως αναγνώριση του γεγονότος ότι ο επαρκής χωροταξικός σχεδιασμός θα είναι κρίσιμος παράγων για τον μετριασμό της κλιματικής αλλαγής, δεδομένου ότι ο πληθυσμός παρουσιάζει τόσο μεγάλη διασπορά και η Ιρλανδία διαθέτει μικρό αριθμό μεγάλων αστικών περιοχών, οι οποίες αντιμετωπίζουν όλες σοβαρά προβλήματα συμφόρησης και δημόσιων συγκοινωνιών. Τέλος, το Εθνικό Σχέδιο Ανάπτυξης 2018-2027 και η ουσιαστική εφαρμογή του θα διαδραματίσει ζωτικό ρόλο στην απεξάρτηση της οικονομίας από τις ανθρακούχες εκπομπές. Το σχέδιο θα καθορίσει όντως την έκταση στην οποία κινητοποιούνται πρόσθετα μέσα για την απεξάρτηση του τομέα της ενέργειας από τις ανθρακούχες εκπομπές, την ανάπτυξη ανανεώσιμων πηγών ενέργειας, τη βελτίωση των δημόσιων συγκοινωνιών και την ενεργειακή απόδοση.

                  (14)

                  Η διασφάλιση της ανάπτυξης χωρίς αποκλεισμούς παραμένει πρόκληση στην Ιρλανδία. Η ανεργία μειώθηκε σε 6,7 % το 2017, αλλά ορισμένες ομάδες εξακολουθούν να είναι σε μεγάλο βαθμό αποκομμένες από την αγορά εργασίας και θύματα κοινωνικού αποκλεισμού. Τα συστήματα κοινωνικής προστασίας και φορολογίας είναι πολύ αποτελεσματικά ως προς τον περιορισμό της φτώχειας και των ανισοτήτων, και η Ιρλανδία έχει λάβει μέτρα παροχής κινήτρων υπέρ της απασχόλησης με την προοδευτική κατάργηση των παροχών και των συμπληρωματικών πληρωμών. Το σταθερά υψηλό ποσοστό των ατόμων που αντιμετωπίζουν κίνδυνο φτώχειας ή κοινωνικού αποκλεισμού στην Ιρλανδία συνδέεται με το υψηλό ποσοστό των ατόμων που ζουν σε νοικοκυριά με χαμηλή ένταση εργασίας (σχεδόν διπλάσιο από τον μέσο όρο της Ένωσης και το υψηλότερο στην Ένωση — 18,2 % έναντι 10,5 % το 2016). Αυτό είναι ιδιαίτερα συχνό στα μονογονεϊκά νοικοκυριά. Σχεδόν τα τρία τέταρτα των ατόμων που δεν εργάζονται στην Ιρλανδία είναι οικονομικά μη ενεργά. Τα ποσοστά τόσο του γενικού πληθυσμού όσο και των παιδιών που αντιμετωπίζουν κίνδυνο φτώχειας ή κοινωνικού αποκλεισμού μειώθηκαν ελαφρώς το 2016, αλλά παραμένουν υψηλότερα από τον μέσο όρο της Ένωσης. Ως εκ τούτου, η Ιρλανδία πρέπει να ολοκληρώσει την εφαρμογή του σχεδίου δράσης για τα νοικοκυριά χωρίς κανέναν εργαζόμενο, μεταξύ άλλων με τη βελτίωση της ολοκληρωμένης στήριξης των ατόμων που είναι περισσότερο απομακρυσμένα από την αγορά εργασίας. Η παροχή κοινωνικής στέγασης απαιτεί συνεχή προσοχή ώστε να επιτευχθούν οι φιλόδοξοι στόχοι και να καλυφθεί η υψηλή ζήτηση.

                  (15)

                  Η πρόσβαση σε οικονομικά προσιτή, ολοήμερη και ποιοτική παιδική φροντίδα εξακολουθεί να αποτελεί πρόκληση. Σύμφωνα με τον Οργανισμό Οικονομικής Συνεργασίας και Ανάπτυξης, το κόστος της παιδικής φροντίδας στην Ιρλανδία — σε σχέση με τους μισθούς — ήταν, το 2015, το υψηλότερο στην Ένωση για τους μόνους γονείς και το δεύτερο υψηλότερο στην Ένωσης για τα ζευγάρια. Το υψηλό κόστος της παιδικής φροντίδας μπορεί να αποτελέσει εμπόδιο για την πρόσβαση σε αμειβόμενη απασχόληση, ιδίως στα νοικοκυριά χαμηλού εισοδήματος, συμπεριλαμβανομένων των μονογονεϊκών νοικοκυριών. Αυτό έχει αρνητικές συνέπειες στο ποσοστό απασχόλησης των γυναικών, που ανήλθε το 2016 σε 65,4 %, κοντά στον μέσο όρο της Ένωσης. Ένα σχέδιο νόμου για το ενιαίο σύστημα οικονομικά προσιτής παιδικής φροντίδας έχει σχεδόν ολοκληρωθεί στο Κοινοβούλιο. Οι καθυστερήσεις στην εφαρμογή έχουν ήδη καταστεί εμφανείς. Έχει επίσης προωθηθεί η ποιότητα της παροχής παιδικής φροντίδας, ιδίως μέσω πρωτοβουλιών για τη διασφάλιση άρτιων επαγγελματικών προσόντων του προσωπικού.

                  (16)

                  Οι διαφορές μεταξύ των ποσοστών απασχόλησης εργαζομένων χαμηλής, μεσαίας και υψηλής ειδίκευσης ήταν μεταξύ των υψηλότερων στην Ένωση το 2016 και το ποσοστό απασχόλησης του εργατικού δυναμικού με χαμηλή ειδίκευση είναι κατά 10 ποσοστιαίες μονάδες χαμηλότερο από το αντίστοιχο πριν από την οικονομική κρίση. Συνέπεια αυτού, λόγω και της αλλαγής οικονομικής δραστηριότητας, είναι ότι οι αναντιστοιχίες και ελλείψεις δεξιοτήτων γίνονται όλο και πιο εμφανείς σε αρκετούς τομείς. Αυτό καθιστά επιτακτικότερη την ανάγκη να επιταχυνθεί η εφαρμογή πολιτικών και μέτρων για την αναβάθμιση των δεξιοτήτων και την επανειδίκευση. Η Ιρλανδία έχει, ιδίως, χαμηλό επίπεδο συμμετοχής στη διά βίου μάθηση μεταξύ των ατόμων χαμηλής ειδίκευσης που έχουν απασχόληση, γεγονός που τα καθιστά ευάλωτα στις αλλαγές της ζήτησης εργατικού δυναμικού. Η Ιρλανδία έχει γενικά ένα από τα χαμηλότερα επίπεδα ψηφιακών δεξιοτήτων στην Ένωση, γεγονός που έρχεται σε έντονη αντίθεση με το υψηλό ποσοστό των πτυχιούχων φυσικών επιστημών, τεχνολογίας, μηχανικής και μαθηματικών που αποφοιτούν από το ιρλανδικό σύστημα τριτοβάθμιας εκπαίδευσης. Η Ιρλανδία έχει επίσης ένα από τα χαμηλότερα ποσοστά απασχόλησης των ατόμων με αναπηρία στην Ένωση.

                  (17)

                  Η αύξηση της παραγωγικότητας στην Ιρλανδία οφείλεται κυρίως στις πολυεθνικές εταιρείες. Η διαφορά επιδόσεων ως προς την παραγωγικότητα μεταξύ των εν λόγω επιχειρήσεων και των ιρλανδικών εγχώριων επιχειρήσεων — ως επί το πλείστον μικρών και μεσαίων επιχειρήσεων — αυξάνεται. Η μεγάλη διεθνής κινητικότητα ορισμένων από τις πολυεθνικές εταιρείες και οι τρέχουσες αβεβαιότητες μπορεί να θέσουν μακροπρόθεσμα σε κίνδυνο τη βιωσιμότητα και την ανθεκτικότητα της ιρλανδικής οικονομίας. Πρόσφατη έρευνα αποκάλυψε ότι οι επιχειρήσεις ιρλανδικής ιδιοκτησίας αντλούν περιορισμένα έμμεσα και άμεσα οφέλη όσον αφορά την αύξηση της παραγωγικότητας, την καινοτομία και τις εξαγωγικές επιδόσεις από τις δραστηριότητες των πολυεθνικών εταιρειών στην Ιρλανδία. Ωστόσο, οι ιρλανδικές εταιρείες που καταβάλλουν προσπάθειες για έρευνα και ανάπτυξη (Ε&Α) όντως επωφελούνται έμμεσα από τις πολυεθνικές εταιρείες. Η παροχή κινήτρων από τον δημόσιο τομέα για Ε&Α και για αύξηση της διαθεσιμότητας ειδικευμένων εργαζομένων στις ιρλανδικές μικρές και μεσαίες επιχειρήσεις θα προωθούσε τη διάδοση νέων τεχνολογιών στις εν λόγω επιχειρήσεις. Επιπλέον, και όπως επανειλημμένως ανέφερε το ιρλανδικό Εθνικό Συμβούλιο Ανταγωνιστικότητας, η εξασφάλιση της ανταγωνιστικότητας των ιρλανδικών επιχειρήσεων απαιτεί τον περιορισμό της αύξησης ορισμένων εισροών και των δικαστικών εξόδων ειδικότερα. Η ύπαρξη φραγμών στην αγορά νομικών υπηρεσιών εξακολουθεί να αποτελεί πρόκληση, δεδομένου ότι παρεμποδίζει τον ανταγωνισμό και αυξάνει το κόστος για τους αποδέκτες των υπηρεσιών. Οι φραγμοί αυτοί πλήττουν κυρίως τις μικρές επιχειρήσεις, καθώς αυξάνουν το κόστος των δικαστικών διαδικασιών. Δεν έχουν ακόμη θεσπιστεί κανονισμοί εφαρμογής για τον νέο νόμο ρύθμισης των νομικών υπηρεσιών. Οι δημόσιες διαβουλεύσεις, οι οποίες αποτελούν προαπαιτούμενο για την εφαρμογή της νομοθεσίας, σημειώνουν σημαντικές καθυστερήσεις.

                  (18)

                  Αν και ο χρηματοπιστωτικός τομέας της Ιρλανδίας ακολουθεί πορεία σταθερής ανάκαμψης, ζητήματα από το παρελθόν εξακολουθούν να δημιουργούν προβλήματα. Μολονότι η Ιρλανδία εξακολούθησε να σημειώνει πρόοδο ως προς τη μείωση των μη εξυπηρετούμενων δανείων, η αναλογία τους προς τα συνολικά ακαθάριστα δάνεια (11,2 % τον Σεπτέμβριο του 2017) παραμένει μεταξύ των υψηλότερων στην Ένωση. Η υπερχρέωση, η συγκέντρωση της αγοράς και η αυξημένη αβεβαιότητα σε ορισμένους εξαγωγικούς τομείς αποτελούν τροχοπέδη για τη ζήτηση δανείων από μικρές και μεσαίες επιχειρήσεις, η οποία παραμένει υποτονική. Είναι ζωτικής σημασίας να μειωθούν οι μακροχρόνια καθυστερούμενες οφειλές, εκ των οποίων εκείνες που παρουσιάζουν καθυστέρηση άνω των δύο ετών αντιπροσωπεύουν περίπου το 60 % του συνόλου των καθυστερούμενων ενυπόθηκων δανείων το 2017. Η μείωση των μακροχρόνια καθυστερούμενων οφειλών θα μπορούσε επίσης να συμβάλει στην αντιμετώπιση του προβλήματος της υπερχρέωσης, η οποία μειώνει τα κίνητρα για τις επιχειρήσεις, και ιδίως τις μικρές και μεσαίες επιχειρήσεις, να κατευθύνουν τα δάνεια σε περισσότερο παραγωγικές χρήσεις. Μολονότι η έκθεση του τέταρτου τριμήνου του 2017 σχετικά με τις καθυστερούμενες οφειλές ενυπόθηκων δανείων και τις κατασχέσεις σημείωσε ότι περίπου το 87 % των αναδιαρθρωμένων ενυπόθηκων δανείων πληροί τους διακανονισμούς, η Κεντρική Τράπεζα της Ιρλανδίας υπογράμμισε ότι οι αναδιαρθρώσεις που προβλέπουν προσωρινή μείωση των πληρωμών είναι ιδιαίτερα εκτεθειμένες στον κίνδυνο νέας αθέτησης. Η βιωσιμότητα των κατασχέσεων και των διαγραφών, ως έσχατων λύσεων, θα μπορούσε να βελτιωθεί και να συμπληρωθεί από ένα ισχυρό πλαίσιο προστασίας των καταναλωτών που θα διασφαλίζει τις θετικές εξελίξεις στις πωλήσεις δανείων στη δευτερογενή αγορά και τη βιωσιμότητα των λύσεων αναδιάρθρωσης δανείων.

                  (19)

                  Στο πλαίσιο του Ευρωπαϊκού Εξαμήνου 2018, η Επιτροπή διενήργησε εμπεριστατωμένη ανάλυση της οικονομικής πολιτικής της Ιρλανδίας και τη δημοσίευσε στην έκθεση του 2018 για τη χώρα. Επίσης, αξιολόγησε το πρόγραμμα σταθερότητας για το 2018, το εθνικό πρόγραμμα μεταρρυθμίσεων για το 2018, καθώς και τη συνέχεια που δόθηκε στις συστάσεις που είχαν απευθυνθεί στην Ιρλανδία τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στην Ιρλανδία, αλλά και τον βαθμό συμμόρφωσής τους με τους κανόνες και τις κατευθύνσεις της Ένωσης, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε ενωσιακό επίπεδο κατά τη διαμόρφωση μελλοντικών εθνικών αποφάσεων.

                  (20)

                  Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας για το 2018 και η γνώμη του (8) αποτυπώνεται ιδίως στη σύσταση (1) κατωτέρω.

                  (21)

                  Υπό το πρίσμα της εμπεριστατωμένης επισκόπησης της Επιτροπής και της εν λόγω αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων του 2018 και το πρόγραμμα σταθερότητας του 2018. Οι συστάσεις που διατυπώθηκαν βάσει του άρθρου 6 του κανονισμού (ΕΕ) αριθ. 1176/2011 αποτυπώνονται στις συστάσεις (1) έως (3) κατωτέρω.

            ΣΥΝΙΣΤΑ στην Ιρλανδία να αναλάβει δράση το 2018 και το 2019 προκειμένου:

                  1.

                  Να επιτύχει τον μεσοπρόθεσμο δημοσιονομικό στόχο το 2019. Να χρησιμοποιήσει τα έκτακτα έσοδα για να επιταχύνει τη μείωση του δείκτη χρέους γενικής κυβέρνησης. Να περιορίσει το εύρος και τον αριθμό των φορολογικών δαπανών και να διευρύνει τη φορολογική βάση. Να αντιμετωπίσει την αναμενόμενη αύξηση των συνδεόμενων με τη δημογραφική γήρανση δαπανών, με αύξηση της οικονομικής αποδοτικότητας του συστήματος ιατροφαρμακευτικής περίθαλψης και με τη συνέχιση των προβλεπόμενων μεταρρυθμίσεων του συνταξιοδοτικού συστήματος.

                  2.

                  Να διασφαλίσει την έγκαιρη και αποτελεσματική εφαρμογή του Εθνικού Προγράμματος Ανάπτυξης, μεταξύ άλλων όσον αφορά την καθαρή ενέργεια, τις μεταφορές, τη στέγαση, τις υπηρεσίες ύδρευσης και την οικονομικά προσιτή, ποιοτική παιδική φροντίδα. Να δώσει προτεραιότητα στην αναβάθμιση των δεξιοτήτων του ενήλικου ενεργού πληθυσμού, με έμφαση στις ψηφιακές δεξιότητες.

                  3.

                  Να ενθαρρύνει την αύξηση της παραγωγικότητας των ιρλανδικών επιχειρήσεων, και ιδίως των μικρών και μεσαίων επιχειρήσεων, με την τόνωση της έρευνας και της καινοτομίας μέσω στοχοθετημένων πολιτικών, αμεσότερων μορφών χρηματοδότησης και μεγαλύτερης στρατηγικού χαρακτήρα συνεργασίας με ξένες πολυεθνικές εταιρείες, δημόσια ερευνητικά κέντρα και πανεπιστήμια. Να προωθήσει την ταχύτερη και διαρκή μείωση των μακροχρόνια καθυστερούμενων οφειλών με τη χρήση δευτερογενών αγορών, στηριζόμενη στις πρωτοβουλίες για τα ευάλωτα νοικοκυριά και, όταν απαιτείται, χρησιμοποιώντας τη διαγραφή των μη εισπράξιμων ανοιγμάτων.

         Βρυξέλλες, 13 Ιουλίου 2018.

               Για το Συμβούλιο

               Ο Πρόεδρος

            H. LÖGER

         (1)  ΕΕ L 209 της 2.8.1997, σ. 1.

         (2)  ΕΕ L 306 της 23.11.2011, σ. 25.

         (3)  ΕΕ C 179 της 25.5.2018, σ. 1.

         (4)  ΕΕ C 261 της 9.8.2017, σ. 1.

         (5)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου (ΕΕ L 347 της 20.12.2013, σ. 320).

         (6)  Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές δια νόμου. Έκτακτα μέτρα από πλευράς τόσο εσόδων όσο και δαπανών συμψηφίζονται. Το όριο αναφοράς για τις δαπάνες όσον αφορά την Ιρλανδία αντικατοπτρίζει μια προσαρμογή για να διορθωθεί μια στρέβλωση στη δεκαετή τιμή αναφοράς της δυνητικής ανάπτυξης που προκάλεσε η εξαιρετικά μεγάλη αύξηση του πραγματικού ΑΕΠ το 2015. Ακολουθώντας την προσέγγιση που υιοθέτησαν οι ιρλανδικές αρχές στους υπολογισμούς τους για τον προϋπολογισμό του 2017, η Επιτροπή έλαβε τον μέσο όρο των δυνητικών ρυθμών αύξησης το 2014 και το 2016.

         (7)  Όπως και το 2018, το όριο αναφοράς για τις δαπάνες αντικατοπτρίζει μια προσαρμογή για να διορθωθεί μια στρέβλωση στη δεκαετή τιμή αναφοράς της δυνητικής ανάπτυξης που προκάλεσε η εξαιρετικά μεγάλη αύξηση του πραγματικού ΑΕΠ το 2015.

         (8)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.


title: Σύσταση της Επιτροπής, της 18ης Ιουλίου 2018, σχετικά με κατευθυντήριες γραμμές για την εναρμονισμένη εφαρμογή του Ευρωπαϊκού Συστήματος Διαχείρισης της Σιδηροδρομικής Κυκλοφορίας στην Ένωση (Κείμενο που παρουσιάζει ενδιαφέρον για τον ΕΟΧ)

text:
               19.7.2018

               EL

               Επίσημη Εφημερίδα της Ευρωπαϊκής Ένωσης

               C 253/1

         ΣΫΣΤΑΣΗ ΤΗΣ ΕΠΙΤΡΟΠΉΣ
   της 18ης Ιουλίου 2018
   σχετικά με κατευθυντήριες γραμμές για την εναρμονισμένη εφαρμογή του Ευρωπαϊκού Συστήματος Διαχείρισης της Σιδηροδρομικής Κυκλοφορίας στην Ένωση
   (Κείμενο που παρουσιάζει ενδιαφέρον για τον ΕΟΧ)
   (2018/C 253/01)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
   Εκτιμώντας τα ακόλουθα:

               (1)

               Σύμφωνα με την οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου (1), ο Οργανισμός Σιδηροδρόμων της Ευρωπαϊκής Ένωσης (ο «Οργανισμός») διασφαλίζει την εναρμονισμένη εφαρμογή και τη διαλειτουργικότητα του Ευρωπαϊκού Συστήματος Διαχείρισης της Σιδηροδρομικής Κυκλοφορίας («ERTMS») στην Ένωση. Για τον σκοπό αυτό, ο Οργανισμός ελέγχει τη συμμόρφωση των εξεταζόμενων τεχνικών λύσεων με τις σχετικές τεχνικές προδιαγραφές διαλειτουργικότητας (ΤΠΔ) και τις εγκρίνει με απόφασή του.

               (2)

               Ωστόσο, δεν περιγράφεται πλήρως η διαδικασία έγκρισης που πρέπει να ακολουθεί ο Οργανισμός και οι αιτούντες.

               (3)

               Για την καλύτερη ανταπόκριση στις θεμιτές προσδοκίες του αιτούντος κατά τη διαδικασία έγκρισης που προβλέπεται στο άρθρο 19 της οδηγίας (ΕΕ) 2016/797 και για τη διευκόλυνση της εναρμονισμένης εφαρμογής του συστήματος ERTMS στην Ένωση, ο αιτών και ο Οργανισμός θα πρέπει να ακολουθούν τις κατευθυντήριες γραμμές που διατυπώνονται στην παρούσα σύσταση.

               (4)

               Προκειμένου να προλαμβάνονται τεχνικά προβλήματα και να διευκολύνεται η διαδικασία για τη χορήγηση έγκρισης για τη θέση σε λειτουργία σταθερών εγκαταστάσεων, που καθιερώθηκε βάσει του άρθρου 18 της οδηγίας (ΕΕ) 2016/797, οι εθνικές αρχές ασφάλειας («ΕΑΑ») θα πρέπει να συμμετέχουν από την αρχή της διαδικασίας έγκρισης και να έχουν πρόσβαση στα έγγραφα που προσκομίζονται από τον αιτούντα.

               (5)

               Λόγω της μεγάλης ποικιλίας των ειδών συμβάσεων και διαγωνισμών για παρατρόχια υποσυστήματα ERTMS, ο Οργανισμός και οι αιτούντες θα πρέπει να ακολουθούν διαδικασία που καλύπτει όλα τα είδη συμβάσεων και, ταυτόχρονα, διασφαλίζει ότι οι εξεταζόμενες τεχνικές λύσεις συμμορφώνονται πλήρως με τις σχετικές ΤΠΔ και, ως εκ τούτου, είναι πλήρως διαλειτουργικές.

               (6)

               Μητρώο ζητημάτων που δημιουργείται από τον Οργανισμό θα πρέπει να χρησιμοποιείται από τον Οργανισμό και τον αιτούντα ως εργαλείο ελέγχου για τον εντοπισμό και την παρακολούθηση σε όσο το δυνατόν πιο πρώιμο στάδιο κάθε δυνητικού ζητήματος που επηρεάζει τη διαλειτουργικότητα. Ο αιτών θα πρέπει να προσκομίζει αποδεικτικά στοιχεία για την επίλυση των ζητημάτων που επηρεάζουν τη διαλειτουργικότητα.

               (7)

               Ο Οργανισμός θα πρέπει επίσης να χρησιμοποιεί ανωνυμοποιημένο κατάλογο ζητημάτων, ως εργαλείο για την ανταλλαγή εμπειρογνωσίας και τη διευκόλυνση της εναρμονισμένης εφαρμογής στον τομέα του ERTMS.

               (8)

               Οι κατευθυντήριες γραμμές για τη διαδικασία έγκρισης που διατυπώνονται στην παρούσα σύσταση δεν θα πρέπει να επικαλύπτονται με την αξιολόγηση της συμμόρφωσης που διενεργείται από τους οργανισμούς αξιολόγησης που περιγράφονται στην οδηγία (ΕΕ) 2016/797 και στις αντίστοιχες ΤΠΔ. Ο Οργανισμός θα πρέπει να διασφαλίζει ότι οι πληροφορίες σχετικά με την επαλήθευση του παρατρόχιου εξοπλισμού του Ευρωπαϊκού Συστήματος Ελέγχου Αμαξοστοιχιών («ETCS») και του εξοπλισμού του Παγκόσμιου Συστήματος Κινητών Επικοινωνιών Σιδηροδρόμων («GSM-R») που καθορίζονται στο άρθρο 5 και στο σημείο 6.1.2.3 του παραρτήματος του κανονισμού 2016/919 της Επιτροπής (2) είναι διαθέσιμες σύμφωνα με τις εν λόγω διατάξεις. Οι πληροφορίες αυτές θα πρέπει να αξιολογούνται από τον Οργανισμό το συντομότερο δυνατόν, προκειμένου να προλαμβάνονται τυχόν ζητήματα, να ελαχιστοποιούνται οι δαπάνες και να μειώνεται η διάρκεια της διαδικασίας έγκρισης και να διασφαλίζεται η διαλειτουργικότητα της εξεταζόμενης τεχνικής λύσης.

               (9)

               Προκειμένου να διευκολύνεται η διαδικασία έγκρισης, ο αιτών θα πρέπει να ξεκινά διάλογο με τον Οργανισμό πριν από την επίσημη υποβολή της αίτησης. Κατά τη διάρκεια αυτού του «σταδίου των αρχικών επαφών», ο αιτών και ο Οργανισμός θα πρέπει να καταλήγουν σε συμφωνία σχετικά με το χρονοδιάγραμμα για τη διαδικασία έγκρισης, συμπεριλαμβανομένων των αντίστοιχων προθεσμιών, λαμβάνοντας υπόψη το είδος των προμηθειών και τη διαδικασία έγκρισης. Οι ΕΑΑ μπορούν να συνεργάζονται και να παρέχουν γνώμη σχετικά με την πιθανή έκβαση των αρχικών επαφών.

               (10)

               Τα τέλη που καταβάλλονται στον Οργανισμό μετά το στάδιο των αρχικών επαφών θα πρέπει να καθορίζονται στον εκτελεστικό κανονισμό (ΕΕ) 2018/764 της Επιτροπής (3).

               (11)

               Ο εσωτερικός κανονισμός του τμήματος προσφυγών θα πρέπει να καθοριστεί στον εκτελεστικό κανονισμό (ΕΕ) 2018/867 της Επιτροπής (4).

               (12)

               Οι κατευθυντήριες γραμμές που περιλαμβάνονται στην παρούσα σύσταση έχουν υποβληθεί για ανταλλαγή απόψεων στην επιτροπή που αναφέρεται στο άρθρο 51 της οδηγίας (ΕΕ) 2016/797,

         ΣΥΝΙΣΤΑ:

      Τμήμα Α: Γενικές διατάξεις

               1.

               Ο αιτών να επικοινωνεί με τον Οργανισμό από τη στιγμή που σχεδιάζει να ζητήσει υποβολή προσφορών σχετικά με παρατρόχιο εξοπλισμό ERTMS, για την οποία απαιτείται έγκριση του Οργανισμού.

               2.

               Ο αιτών να υποβάλλει επαρκώς λεπτομερή τεχνικά έγγραφα ώστε να είναι ο Οργανισμός σε θέση να επαληθεύσει ότι όντως τεχνικές λύσεις που προβλέπεται να εφαρμοστούν είναι πλήρως διαλειτουργικές.

               3.

               Ο Οργανισμός και η σχετική ΕΑΑ να συνεργάζονται και να ανταλλάσσουν πληροφορίες προκειμένου να προλαμβάνουν και να αντιμετωπίζουν ενδεχόμενα τεχνικά προβλήματα και, επομένως, να διευκολύνουν το έργο της ΕΑΑ όσον αφορά την έγκριση της θέσης σε λειτουργία του υποσυστήματος. Η ΕΑΑ δύναται να γνωμοδοτεί, μέσω της υπηρεσίας μίας στάσης που αναφέρεται στο άρθρο 12 του κανονισμού (ΕΕ) 2016/796 (εφεξής «υπηρεσία μίας στάσης») ανά πάσα στιγμή κατά τη διαδικασία, μεταξύ άλλων κατά το στάδιο των αρχικών επαφών, σχετικά με τεχνικά ζητήματα και με τον προγραμματισμό.

               4.

               Οι πληροφορίες που παρασχέθηκαν κατά τη διάρκεια της διαδικασίας έγκρισης να διατίθενται στην ΕΑΑ.

               5.

               Ο αιτών και ο Οργανισμός να παρακολουθούν τη διαδικασία έγκρισης, που αποτελείται από 3 στάδια:

                           α)

                           αρχικές επαφές·

                           β)

                           υποβολή και επαλήθευση της πληρότητας του φακέλου·

                           γ)

                           αξιολόγηση και απόφαση.

               6.

               Ο αιτών να υποβάλλει σε όσο το δυνατόν πιο πρώιμο στάδιο, μέσω της υπηρεσίας μίας στάσης, τον ακόλουθο φάκελο αίτησης που είναι απαραίτητος για την έγκριση, συμπεριλαμβανομένης περιγραφής της εξεταζόμενης τεχνικής λύσης και εγγράφων βάσει των οποίων αποδεικνύεται η συμμόρφωση της εξεταζόμενης τεχνικής λύσης με τη σχετική ΤΠΔ «έλεγχος-χειρισμός και σηματοδότηση», όπως αναφέρεται στο άρθρο 19 της οδηγίας (ΕΕ) 2016/797:

                           α)

                           Το σχέδιο της συγγραφής υποχρεώσεων ή την περιγραφή της εξεταζόμενης τεχνικής λύσης·

                                       —

                                       Περιγραφή του έργου, συμπεριλαμβανομένων λεπτομερειών για τη γραμμή, την ομάδα γραμμών ή το δίκτυο που καλύπτονται από το έργο ή από συνδυασμό έργων: γεωγραφική θέση, αριθμός χιλιομέτρων σε μονή και διπλή γραμμή, επίπεδο του ERTMS, γραμμή βάσης και έκδοση, στοιχεία διαλειτουργικότητας και σταθμοί.

                                       —

                                       Στοιχεία που αποδεικνύουν ότι η προσφορά ή η σύμβαση ή αμφότερες περιλαμβάνουν τη σχετική ΤΠΔ «έλεγχος-χειρισμός και σηματοδότηση», γραμμή βάσης και έκδοση.

                                       —

                                       Σχέδιο του έργου με αναφορά παραδοτέων, οροσήμων και προθεσμιών.

                                       —

                                       Κατάλογος των λειτουργιών ERTMS προς εφαρμογή.

                                       —

                                       Τεχνικοί κανόνες και επιχειρησιακά σενάρια δοκιμών, όπως αναφέρεται στο άρθρο 5 του κανονισμού (ΕΕ) 2016/919 και στο σημείο 6.1.2.3 του παραρτήματος του εν λόγω κανονισμού.

                                       —

                                       Στρατηγική δοκιμών και σχέδια δοκιμών.

                           β)

                           Αποδεικτικά έγγραφα ως προς τις προϋποθέσεις που είναι αναγκαίες για την τεχνική και λειτουργική συμβατότητα του υποσυστήματος με τα οχήματα που προορίζονται να κυκλοφορούν στο σχετικό δίκτυο

                           γ)

                           Έγγραφα βάσει των οποίων αποδεικνύεται η συμμόρφωση της εξεταζόμενης τεχνικής λύσης με τη σχετική ΤΠΔ «έλεγχος-χειρισμός και σηματοδότηση», και κάθε άλλο συναφές έγγραφο, όπως γνωμοδοτήσεις της εθνικής αρχής ασφάλειας, δηλώσεις επαλήθευσης ή πιστοποιητικά συμμόρφωσης·

                                       —

                                       Εάν υπάρχουν, προηγούμενη έγκριση από ΕΑΑ παρατρόχιου εξοπλισμού ERTMS σχετική με τις εξεταζόμενες τεχνικές λύσεις που υποβάλλονται από τον αιτούντα·

                                       —

                                       Εάν είναι διαθέσιμα, τα πιστοποιητικά συμμόρφωσης «ΕΚ» των στοιχείων διαλειτουργικότητας και δήλωση συμμόρφωσης «ΕΚ» των στοιχείων διαλειτουργικότητας, καθώς και το υπόδειγμα του Οργανισμού για την πιστοποίηση και τις αποκλίσεις που καθορίζονται στην κατευθυντήρια γραμμή του Οργανισμού.

                                       —

                                       Εάν είναι διαθέσιμα, τα πιστοποιητικά επαλήθευσης του υποσυστήματος και, κατά περίπτωση, οι ενδιάμεσες βεβαιώσεις επαλήθευσης του σχεδιασμού και η δήλωση επαλήθευσης «ΕΚ» του υποσυστήματος, συμπεριλαμβανομένου του υποδείγματος για την πιστοποίηση και τις αποκλίσεις που καθορίζονται στη σχετική κατευθυντήρια γραμμή του Οργανισμού.

                                       —

                                       Επίδειξη του τρόπου με τον οποίο αντιμετωπίζονται οι κίνδυνοι που επηρεάζουν τη διαλειτουργικότητα για κάθε ζήτημα του μητρώου ζητημάτων.

                                       —

                                       Εθνικοί κανόνες σχετικά με το ERTMS που ισχύουν για το έργο.

                                       —

                                       Σε περίπτωση που ο αιτών έχει απαλλαγή από την εφαρμογή μίας ή περισσότερων ΤΠΔ ή μερών τους, έγγραφο το οποίο παρέχεται από το κράτος μέλος για τη χορήγηση της παρέκκλισης σύμφωνα με το άρθρο 7 της οδηγίας (ΕΕ) 2016/797.

               7.

               Καθένα από τα ζητήματα που περιλαμβάνονται στο μητρώο ζητημάτων να ταξινομείται σε μία από τις ακόλουθες κατηγορίες:

                           α)

                           υπό έρευνα·

                           β)

                           ζήτημα κλειστό·

                           γ)

                           ζήτημα κλειστό υπό όρους·

                           δ)

                           ζήτημα κλειστό αλλά μη αποδεκτό.

               8.

               Ο Οργανισμός να προτείνει, μέσω της υπηρεσίας μίας στάσης, κατάλογο ζητημάτων στο μητρώο ζητημάτων με την ένδειξη «υπό έρευνα».

               9.

               Ο αιτών να προσκομίζει αποδεικτικά στοιχεία με βάση το συμφωνημένο χρονοδιάγραμμα που αναφέρεται στο σημείο 17 στοιχείο β) και πριν από την έκδοση της απόφασης, που να αποδεικνύουν ότι καθένα από τα ζητήματα που εντοπίστηκαν στο μητρώο ζητημάτων έχει αντιμετωπιστεί.

               10.

               Ο Οργανισμός να επικαιροποιεί την ένδειξη των ζητημάτων που περιλαμβάνονται στο μητρώο ζητημάτων ανάλογα με τα αποδεικτικά στοιχεία που προσκομίζονται από τον αιτούντα και να προσθέτει την ένδειξη «ζήτημα κλειστό», «ζήτημα κλειστό υπό όρους» ή «ζήτημα κλειστό αλλά μη αποδεκτό».

               11.

               Ο αιτών και η ΕΕΑ θα πρέπει να έχουν τη δυνατότητα να προτείνουν να συμπεριληφθούν επιπλέον ζητήματα στο μητρώο ζητημάτων.

               12.

               Ο Οργανισμός να παρέχει καθοδήγηση στον αιτούντα σχετικά με τον τρόπο με τον οποίο μπορεί να προσκομίσει στοιχεία που να αποδεικνύουν ότι τα ζητήματα αντιμετωπίστηκαν με σκοπό να επιταχυνθεί η διαδικασία και να αποφευχθούν περιττές διοικητικές εργασίες.

               13.

               Ο Οργανισμός να δημοσιεύει ανωνυμοποιημένο κατάλογο ζητημάτων, ως εργαλείο για την ανταλλαγή πείρας και για τη διευκόλυνση της εναρμονισμένης εφαρμογής των παρατρόχιων έργων ERTMS.

      Τμήμα Β: στάδιο 1 — Αρχικές επαφές

               14.

               Ο αιτών, πριν από την επίσημη υποβολή της αίτησης, να εμπλέκεται σε διάλογο με τον Οργανισμό προκειμένου να διευκολύνεται η διαδικασία έγκρισης.

               15.

               Το στάδιο των αρχικών επαφών να αρχίζει πριν από κάθε πρόσκληση υποβολής προσφορών που σχετίζεται με τον παρατρόχιο εξοπλισμό ERTMS και όταν ο αιτών ενημερώσει τον Οργανισμό για την πρόθεσή του να υποβάλει αίτηση προς έγκριση.

               16.

               Το στάδιο των αρχικών επαφών να περιορίζεται σε μικρό αριθμό συζητήσεων στις οποίες ο αιτών να παρουσιάζει το σχεδιαζόμενο έργο και λεπτομέρειες για τις εξεταζόμενες τεχνικές λύσεις, συμπεριλαμβανομένων, εάν υπάρχουν, των εγγράφων που αναφέρονται στο σημείο 6.

               17.

               Το στάδιο των αρχικών επαφών να ολοκληρώνεται με την υπογραφή συμφωνίας μεταξύ του Οργανισμού και του αιτούντος, η οποία να περιλαμβάνει:

                           α)

                           το πεδίο εφαρμογής της αίτησης·

                           β)

                           χρονοδιάγραμμα, συμπεριλαμβανομένων ημερομηνιών:

                                       i)

                                       υποβολής κάθε εγγράφου που αναφέρεται στο σημείο 6·

                                       ii)

                                       επικαιροποιήσεων του μητρώου ζητημάτων·

                                       iii)

                                       προθεσμίας για τη λήψη απόφασης·

                           γ)

                           το μητρώο ζητημάτων.

               18.

               Η ΕΑΑ να συμμετέχει στις αρχικές επαφές και να γνωμοδοτεί επί της πρότασης για ρυθμίσεις που αναφέρεται στο σημείο 17.

               19.

               Ο αιτών να χρησιμοποιεί την υπηρεσία μίας στάσης για την καταχώριση των εγγράφων που αναφέρονται στο σημείο 6.

      Τμήμα Γ: στάδιο 2 — Υποβολή και επαλήθευση της πληρότητας

               20.

               Το στάδιο υποβολής και επαλήθευσης της πληρότητας έπεται του σταδίου των αρχικών επαφών, και σε αυτό ο αιτών υποβάλλει, μέσω της υπηρεσίας μίας στάσης, την αίτηση για τη λήψη απόφασης σχετικά με την έγκριση.

               21.

               Ο αιτών να υποβάλλει όλα τα έγγραφα που απαριθμούνται στο σημείο 6. Εάν οποιαδήποτε από τα εν λόγω έγγραφα είχαν υποβληθεί παλαιότερα μέσω υπηρεσίας μίας στάσης, ο αιτών δύναται να προσδιορίσει τα εν λόγω έγγραφα και να επιβεβαιώσει ότι τα εν λόγω έγγραφα παραμένουν σε ισχύ για το έργο χωρίς καμία τροποποίηση ή προσθήκη. Σε περίπτωση τροποποιήσεων ή προσθηκών στα εν λόγω έγγραφα, ο αιτών υποχρεούται να υποβάλει τα επικαιροποιημένα έγγραφα.

               22.

               Ο Οργανισμός να αξιολογεί την πληρότητα του φακέλου που υποβάλλεται και να επαληθεύει ότι ο υποβληθείς φάκελος έχει αναρτηθεί στην υπηρεσία μίας στάσης, ότι περιλαμβάνει όλα τα έγγραφα που απαριθμούνται στο σημείο 6 και ότι κανένα από τα ζητήματα που περιλαμβάνονται στο μητρώο ζητημάτων δεν έχει την ένδειξη «υπό έρευνα».

               23.

               Ο Οργανισμός να αξιολογεί τη συνάφεια και τη συνοχή του φακέλου που υποβάλλεται σε σχέση με τα έγγραφα που αναφέρονται στο σημείο 6 και τις ρυθμίσεις που συμφωνήθηκαν κατά το στάδιο των αρχικών επαφών και αναφέρονται στο σημείο 17.

               24.

               Ο Οργανισμός να ενημερώνει τον αιτούντα, μέσω της υπηρεσίας μίας στάσης, εντός μηνός από την παραλαβή της επίσημης υποβολής σε περίπτωση που οι πληροφορίες που παρέχονται δεν είναι πλήρεις, παρέχοντας τα σχετικά αποδεικτικά στοιχεία και προσδιορίζοντας τα σχετικά συμπληρωματικά έγγραφα που πρέπει να υποβληθούν εντός της προθεσμίας που συμφωνήθηκε στο χρονοδιάγραμμα κατά το στάδιο των αρχικών επαφών.

               25.

               Όταν ο Οργανισμός κρίνει ότι ο φάκελος είναι πλήρης, συναφής και συνεπής, να ενημερώνει τον αιτούντα, μέσω της υπηρεσίας μίας στάσης.

      Τμήμα Δ: στάδιο 3 — Αξιολόγηση και απόφαση

               26.

               Το στάδιο αξιολόγησης και λήψης απόφασης να έπεται της ολοκλήρωσης του σταδίου της υποβολής και της επαλήθευσης της πληρότητας.

               27.

               Ο Οργανισμός να εκδίδει είτε θετική είτε αρνητική απόφαση εντός δύο μηνών από την έναρξη του σταδίου αξιολόγησης και λήψης απόφασης για το μέρος των τεχνικών λύσεων που δεν είχαν προηγουμένως καλυφθεί από θετική απόφαση έγκρισης από τον Οργανισμό.

               28.

               Ο Οργανισμός να εξετάζει κάθε γνωμοδότηση που διατύπωσε η εθνική αρχή ασφάλειας σχετικά με την αίτηση έγκρισης.

               29.

               Ο Οργανισμός να εκδίδει θετική απόφαση αν το στάδιο 2 έχει ολοκληρωθεί επιτυχώς και όλα τα ζητήματα που απαριθμούνται στο μητρώο έχουν ένδειξη «ζήτημα κλειστό».

               30.

               Ο Οργανισμός να εκδίδει αρνητική απόφαση αν ένα ή περισσότερα από τα ζητήματα που αναφέρονται στο μητρώο ζητημάτων έχουν την ένδειξη «ζήτημα κλειστό αλλά μη αποδεκτό» ή αν η αξιολόγηση του σταδίου 2 ολοκληρώθηκε, αλλά ο φάκελος δεν θεωρείται πλήρης, συναφής και/ή συνεπής

               31.

               Ο Οργανισμός να εκδίδει θετική απόφαση υπό όρους, στις ακόλουθες περιπτώσεις:

                           α)

                           ένα ή περισσότερα ζητήματα που αναφέρονται στο μητρώο ζητημάτων έχουν ένδειξη «κλειστό υπό όρους»· και

                           β)

                           κανένα ζήτημα δεν έχει ένδειξη «κλειστό αλλά μη αποδεκτό».

               32.

               Ο Οργανισμός να παρέχει διευκρινίσεις σχετικά με τις προϋποθέσεις που πρέπει να πληρούνται από τον αιτούντα σε μεταγενέστερο στάδιο και που εξετάζονται από την ΕΑΑ, καθώς και σύνοψη των τελικών ζητημάτων, όπως καταγράφεται στο ζήτημα.

               33.

               Σε περίπτωση που όρος που διατυπώνεται στη θετική απόφαση του Οργανισμού δεν μπορεί να καλυφθεί από τον αιτούντα, η ΕΑΑ να του προτείνει:

                           α)

                           να επανυποβάλει αίτηση έγκρισης στον Οργανισμό. Στην περίπτωση αυτή, ο αιτών προσδιορίζει τα έγγραφα από προηγούμενη αίτηση έγκρισης στον Οργανισμό που εξακολουθούν να ισχύουν και ο Οργανισμός δεν επαναλαμβάνει την αξιολόγηση των εν λόγω εγγράφων·

                           β)

                           εφαρμόζεται το άρθρο 30 παράγραφος 2 του κανονισμού (ΕΕ) 2016/796. Στην περίπτωση αυτή, ο Οργανισμός προσφέρεται να επικαιροποιήσει το μητρώο ζητημάτων στην υπηρεσία μίας στάσης.

               34.

               Όταν ο Οργανισμός εκδίδει αρνητική απόφαση, ο αιτών να δικαιούται να διορθώσει τον σχεδιασμό του έργου, να υποβάλει νέα αίτηση, να επισημαίνει τα μέρη του έργου που παραμένουν αμετάβλητα και τα έγγραφα και τα αποδεικτικά στοιχεία που εξακολουθούν να ισχύουν.

               35.

               Όταν ο αιτών υποβάλλει αιτιολογημένη αίτηση στον Οργανισμό για να επανεξετάσει την απόφασή του, σύμφωνα με το άρθρο 19 παράγραφος 5 της οδηγίας (ΕΕ) 2016/797, η εν λόγω αίτηση να υποβάλλεται μέσω της υπηρεσίας μίας στάσης και να συνοδεύεται από λεπτομερή αιτιολόγηση των ζητημάτων που ο αιτών θεωρεί ότι δεν αξιολογήθηκαν δεόντως από τον Οργανισμό. Ο Οργανισμός θα πρέπει να επιβεβαιώνει ή να επανεξετάζει την απόφασή του, δίνοντας έμφαση στα θέματα που επισημαίνονται στην εν λόγω αιτιολογία. Τα πορίσματα της επανεξέτασης θα πρέπει να κοινοποιούνται στον αιτούντα, μέσω της υπηρεσίας μίας στάσης, εντός δύο μηνών από την ημερομηνία υποβολής της αίτησης από τον αιτούντα.

               36.

               Ο Οργανισμός να παρέχει στον αιτούντα κατάλληλη δικαιολόγηση όταν επιβεβαιώνει την αρχική αρνητική απόφαση.

               37.

               Ο αιτών να έχει δικαίωμα να προσφύγει στο τμήμα προσφυγών που έχει συσταθεί βάσει του άρθρου 55 του κανονισμού (ΕΕ) 2016/796 εάν ο Οργανισμός επιβεβαιώνει την αρχική αρνητική απόφασή του.

      Βρυξέλλες, 18 Ιουλίου 2018.

            Για την Επιτροπή

         Violeta BULC

            Μέλος της Επιτροπής

      (1)  Οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τη διαλειτουργικότητα του σιδηροδρομικού συστήματος της Ευρωπαϊκής Ένωσης (ΕΕ L 138 της 26.5.2016, σ. 44).

      (2)  Κανονισμός (ΕΕ) 2016/919 της Επιτροπής, της 27ης Μαΐου 2016, σχετικά με την τεχνική προδιαγραφή διαλειτουργικότητας για τα υποσυστήματα «έλεγχος-χειρισμός και σηματοδότηση» του σιδηροδρομικού συστήματος της Ευρωπαϊκής Ένωσης (ΕΕ L 158 της 15.6.2016, σ. 1).

      (3)  Εκτελεστικός κανονισμός (ΕΕ) 2018/764 της Επιτροπής, της 2ας Μαΐου 2018, σχετικά με τα τέλη και τις επιβαρύνσεις που πρέπει να καταβάλλονται στον Οργανισμό Σιδηροδρόμων της Ευρωπαϊκής Ένωσης και τους όρους πληρωμής τους (ΕΕ L 129 της 25.5.2018, σ. 68).

      (4)  Εκτελεστικός κανονισμός (ΕΕ) 2018/867 της Επιτροπής, της 13ης Ιουνίου 2018, για τον καθορισμό του εσωτερικού κανονισμού του/των τμήματος/-άτων προσφυγών του Οργανισμού Σιδηροδρόμων της Ευρωπαϊκής Ένωσης (ΕΕ L 149 της 14.6.2018, σ. 3).


title: Σύσταση της Ευρωπαϊκής Κεντρικής Τράπεζας, της 26ης Ιανουαρίου 2018, προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Oesterreichische Nationalbank (ΕΚΤ/2018/1)

text:
               1.2.2018

               EL

               Επίσημη Εφημερίδα της Ευρωπαϊκής Ένωσης

               C 37/1

         ΣΫΣΤΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 26ης Ιανουαρίου 2018
   προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Oesterreichische Nationalbank
   (ΕΚΤ/2018/1)
   (2018/C 37/01)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 27.1,
   Εκτιμώντας τα ακόλουθα:

               (1)

               Οι λογαριασμοί της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών των κρατών μελών με νόμισμα το ευρώ ελέγχονται από ανεξάρτητους εξωτερικούς ελεγκτές, τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο της Ευρωπαϊκής Ένωσης.

               (2)

               Το άρθρο 37 παράγραφος 1 του αυστριακού ομοσπονδιακού νόμου για την Oesterreichische Nationalbank ορίζει ότι η γενική συνέλευση της Oesterreichische Nationalbank εκλέγει έναν εξωτερικό ελεγκτή και έναν αναπληρωτή εξωτερικό ελεγκτή για θητεία μέγιστης διάρκειας πέντε ετών. Ο αναπληρωτής εξωτερικός ελεγκτής αναλαμβάνει καθήκοντα μόνο στην περίπτωση που ο εξωτερικός ελεγκτής αδυνατεί να διενεργήσει τον έλεγχο.

               (3)

               Η θητεία του εξωτερικού ελεγκτή και του αναπληρωτού εξωτερικού ελεγκτή της Oesterreichische Nationalbank έληξε με το πέρας του ελέγχου για το οικονομικό έτος 2017. Είναι επομένως αναγκαίος ο διορισμός εξωτερικών ελεγκτών από το οικονομικό έτος 2018.

               (4)

               H Oesterreichische Nationalbank επέλεξε την Ernst & Young AG Wirtschaftsprüfungsgesellschaft m.b.H. ως εξωτερικό ελεγκτή της και την Deloitte Audit Wirtschaftsprüfungs GmbH ως αναπληρωτή εξωτερικό ελεγκτή της για τα οικονομικά έτη 2018 έως 2022,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

               1.

               Συνιστάται ο διορισμός της Ernst & Young AG Wirtschaftsprüfungsgesellschaft m.b.H. ως εξωτερικού ελεγκτή της Oesterreichische Nationalbank για τα οικονομικά έτη 2018 έως 2022.

               2.

               Συνιστάται ο διορισμός της Deloitte Audit Wirtschaftsprüfungs GmbH ως αναπληρωτή εξωτερικού ελεγκτή της Oesterreichische Nationalbank για τα οικονομικά έτη 2018 έως 2022.

      Φρανκφούρτη, 26 Ιανουαρίου 2018.

            Ο Πρόεδρος της ΕΚΤ

         Mario DRAGHI


title: Σύσταση του Συμβουλίου, της 15ης Μαρτίου 2018, σχετικά με ένα ευρωπαϊκό πλαίσιο για ποιοτικά και αποτελεσματικά προγράμματα μαθητείας

text:
               2.5.2018

               EL

               Επίσημη Εφημερίδα της Ευρωπαϊκής Ένωσης

               C 153/1

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 15ης Μαρτίου 2018
   σχετικά με ένα ευρωπαϊκό πλαίσιο για ποιοτικά και αποτελεσματικά προγράμματα μαθητείας
   (2018/C 153/01)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 166 παράγραφος 4 και το άρθρο 292, σε συνδυασμό με το άρθρο 153 παράγραφος 2 και παράγραφος 1 σημείο β),
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Ποιοτικά και αποτελεσματικά προγράμματα μαθητείας που οδηγούν σε ένα συνδυασμό επαγγελματικών δεξιοτήτων, εμπειρίας και μάθησης βάσει της εργασίας και βασικών ικανοτήτων, διευκολύνουν τους νέους να εισέλθουν στην αγορά εργασίας, καθώς και τους ενήλικες να προοδεύσουν στη σταδιοδρομία τους και να περάσουν στην απασχόληση. Αποτελούν μέρος των συστημάτων επαγγελματικής εκπαίδευσης και κατάρτισης (ΕΕΚ) και υφίστανται παράλληλα με άλλες οδούς μάθησης με βάση την εργασία και/ή επαγγελματικής κατάρτισης.

               (2)

               Καλά σχεδιασμένα προγράμματα μαθητείας ωφελούν τόσο τους εργοδότες όσο και τους εκπαιδευόμενους, και επίσης ενισχύουν το σύνδεσμο του κόσμου της εργασίας με τον κόσμο της εκπαίδευσης και της κατάρτισης. Με την καθιέρωση προτύπων υψηλής ποιότητας αποφεύγεται το ενδεχόμενο τα προγράμματα μαθητείας να προσανατολίζονται σε θέσεις εργασίας χαμηλής ειδίκευσης και σε ανεπαρκή κατάρτιση που βλάπτουν τη φήμη τους. Πέραν του ότι παρέχουν μια δίοδο προς την αριστεία, τα προγράμματα μαθητείας υψηλής ποιότητας μπορούν να συμβάλουν επίσης στην προώθηση της ενεργού συμμετοχής του πολίτη και της κοινωνικής ένταξης, ενσωματώνοντας στην αγορά εργασίας άτομα με διαφορετικό κοινωνικό και προσωπικό υπόβαθρο.

               (3)

               Ποιοτικά και αποτελεσματικά προγράμματα μαθητείας δημιουργούνται μέσω διαρθρωμένων εταιρικών σχέσεων στις οποίες συμμετέχουν όλοι οι σχετικοί ενδιαφερόμενοι, ιδίως κοινωνικοί εταίροι, επιχειρήσεις, ενδιάμεσοι φορείς όπως βιομηχανικά, εμπορικά και βιοτεχνικά επιμελητήρια, επαγγελματικές και κλαδικές οργανώσεις, ιδρύματα επαγγελματικής εκπαίδευσης και κατάρτισης, οργανώσεις νεολαίας και γονέων, καθώς και τοπικές, περιφερειακές και εθνικές αρχές. Από το 2013, η Επιτροπή σε συνεργασία με τα κράτη μέλη και τους σχετικούς ενδιαφερόμενους προωθεί την προσφορά, την ποιότητα και την προβολή προγραμμάτων μαθητείας μέσω της Ευρωπαϊκής Συμμαχίας για Θέσεις Μαθητείας, η οποία έχει κινητοποιήσει μέχρι στιγμής πάνω από 700 000 προσφορές θέσεων μαθητείας, θέσεων πρακτικής άσκησης ή προσφορές πρώτης θέσης εργασίας. Πρωτοβουλίες υπό την αιγίδα της επιχειρηματικής κοινότητας, όπως το Ευρωπαϊκό σύμφωνο για τη Νεολαία, κινητοποίησαν περισσότερες προσφορές και βοήθησαν να προωθηθούν εταιρικές σχέσεις μεταξύ επιχειρήσεων και εκπαιδευτικών ιδρυμάτων σε ολόκληρη την Ένωση.

               (4)

               Οι Ευρωπαίοι διεπαγγελματικοί κοινωνικοί εταίροι συνέλεξαν αποδεικτικά στοιχεία για την ποιότητα και τη σχέση κόστους-αποτελεσματικότητας των προγραμμάτων μαθητείας μέσω των παράλληλων έργων τους και της κοινής δήλωσης που εξέδωσαν τον Ιούνιο του 2016 για ένα κοινό όραμα για τις θέσεις μαθητείας, η οποία αποτέλεσε τη βάση για τη γνώμη σχετικά με ένα κοινό όραμα για ποιοτική και αποτελεσματική μαθητεία και μάθηση στον χώρο εργασίας, η οποία εκδόθηκε στις 2 Δεκεμβρίου 2016 από τη Συμβουλευτική Επιτροπή Επαγγελματικής Κατάρτισης.

               (5)

               Προκειμένου να διασφαλίσει ακόμη βαθύτερη και ευρύτερη συμμετοχή ενδιαφερόμενων φορέων, η Επιτροπή διοργάνωσε ακροάσεις σε δύο στάδια, στις 30 Μαρτίου και στις 7 Ιουνίου 2017, με διακλαδικούς και οι τομεακούς κοινωνικούς εταίρους και εμπορικά, βιομηχανικά και βιοτεχνικά επιμελητήρια.

               (6)

               Το Ευρωπαϊκό Πλαίσιο Επαγγελματικών Προσόντων (ΕΠΕΠ), το οποίο θεσπίστηκε για πρώτη φορά το 2008 και αναθεωρήθηκε το 2017 (1), βελτιώνει τη διαφάνεια, τη συγκρισιμότητα και τη δυνατότητα μεταφοράς των επαγγελματικών προσόντων.

               (7)

               Με τη σύσταση του Συμβουλίου, της 18ης Ιουνίου 2009, για τη δημιουργία Ευρωπαϊκού Πλαισίου Αναφοράς για τη Διασφάλιση της Ποιότητας στην Επαγγελματική Εκπαίδευση και Κατάρτιση (EQAVET) (2) θεσπίστηκε ένας μηχανισμός αναφοράς με σκοπό να βοηθά τα κράτη μέλη να προωθούν και να παρακολουθούν τη συνεχή βελτίωση των συστημάτων τους στον τομέα της επαγγελματικής εκπαίδευσης και κατάρτισης.

               (8)

               Μέσω του Ευρωπαϊκού Χάρτη Ποιότητας για την Πρακτική Άσκηση και τη Μαθητεία, που εκδόθηκε το 2012, το Ευρωπαϊκό φόρουμ Νεολαίας παρότρυνε τις ευρωπαϊκές χώρες, τα ευρωπαϊκά θεσμικά όργανα και τους κοινωνικούς εταίρους να θεσπίσουν ή να ενισχύσουν τα νομικά πλαίσια ποιότητας για τα προγράμματα μαθητείας.

               (9)

               Η σύσταση του Συμβουλίου της 22ας Απριλίου 2013 για τη θέσπιση Εγγυήσεων για τη Νεολαία (3) καλεί τα κράτη μέλη να εξασφαλίζουν ότι όλοι οι νέοι ηλικίας κάτω των 25 ετών λαμβάνουν προσφορά απασχόλησης καλής ποιότητας, συνεχούς εκπαίδευσης, μαθητείας ή άσκησης εντός περιόδου τεσσάρων μηνών από τη στιγμή που καθίστανται άνεργοι ή εξέρχονται από την επίσημη εκπαίδευση.

               (10)

               Σε κοινή δήλωση της 2ας Ιουλίου 2013 για τη θέσπιση της Ευρωπαϊκής Συμμαχίας για Θέσεις Μαθητείας, οι ευρωπαίοι κοινωνικοί εταίροι, η Ευρωπαϊκή Επιτροπή και η λιθουανική προεδρία του Συμβουλίου της Ευρωπαϊκής Ένωσης δεσμεύτηκαν να συμβάλουν στην προσφορά, την ποιότητα και την ελκυστικότητα των προγραμμάτων μαθητείας.

               (11)

               Η δήλωση του Συμβουλίου της 15ης Οκτωβρίου 2013 για την Ευρωπαϊκή Συμμαχία για Θέσεις Μαθητείας επισήμανε ότι η αποτελεσματικότητα και η ελκυστικότητα των προγραμμάτων μαθητείας πρέπει να ενισχύεται από τη συμμόρφωσή τους σε διάφορες κοινές κατευθυντήριες αρχές.

               (12)

               Με τη σύσταση του Συμβουλίου σχετικά με ένα ποιοτικό πλαίσιο για τις περιόδους πρακτικής άσκησης (4), η οποία εκδόθηκε στις 10 Μαρτίου 2014, θεσπίστηκε σειρά αρχών για τη βελτίωση της ποιότητας των περιόδων πρακτικής άσκησης εκτός του πλαισίου της τυπικής εκπαίδευσης και κατάρτισης.

               (13)

               Βάσει της διαδικασίας της Κοπεγχάγης για ευρωπαϊκή συνεργασία στην επαγγελματική εκπαίδευση και κατάρτιση, τα συμπεράσματα της Ρίγας, της 22ας Ιουνίου 2015, τα οποία εγκρίθηκαν από τους αρμόδιους υπουργούς για θέματα επαγγελματικής εκπαίδευσης και κατάρτισης, καθόρισαν τη μάθηση στον χώρο εργασίας σε όλες τις μορφές της, με ιδιαίτερη προσοχή σε προγράμματα μαθητείας, και την ανάπτυξη μηχανισμών διασφάλισης της ποιότητας ως δύο από τις πέντε ευρωπαϊκές προτεραιότητες για την περίοδο 2015-2020.

               (14)

               Κατά τη διάρκεια της αποστολής της για την περίοδο 2014-2015, η ομάδα εργασίας για την επαγγελματική εκπαίδευση και κατάρτιση του στρατηγικού πλαισίου «Εκπαίδευση και Κατάρτιση 2020» ανέπτυξε 20 κατευθυντήριες αρχές για υψηλών επιδόσεων προγράμματα μαθητείας και για τη μάθηση στον χώρο εργασίας.

               (15)

               Στην έκθεσή του με θέμα «πρόγραμμα Erasmus+ και άλλα εργαλεία για την προώθηση της κινητικότητας στο πλαίσιο της επαγγελματικής εκπαίδευσης και κατάρτισης – μια προσέγγιση διά βίου μάθησης», της 4ης Μαρτίου 2016, το Ευρωπαϊκό Κοινοβούλιο κάλεσε να ληφθούν μέτρα για να καθιερωθούν πρότυπα ποιότητας για τις θέσεις μαθητείας.

               (16)

               Ο κανονισμός (ΕΕ) 2016/589 του Ευρωπαϊκού Κοινοβουλίου και του Συμβουλίου (5) ορίζει ότι, από τον Μάιο του 2018, προγράμματα μαθητείας τα οποία βασίζονται σε σύμβαση εργασίας μπορούν να διαφημίζονται στο EURES, την ευρωπαϊκή πύλη για την επαγγελματική κινητικότητα.

               (17)

               Στην ανακοίνωσή της, της 10ης Ιουνίου 2016, σχετικά με ένα νέο θεματολόγιο δεξιοτήτων για την Ευρώπη, η Επιτροπή τόνισε τη στήριξή της προς τους κοινωνικούς εταίρους, προκειμένου να προωθήσουν τα αποτελέσματα των κοινών τους έργων, για παράδειγμα με την καθιέρωση ενός ποιοτικού πλαισίου για τις περιόδους μαθητείας.

               (18)

               Στην ανακοίνωση της Επιτροπής με τίτλο «Επένδυση στη Νεολαία της Ευρώπης», της 7ης Δεκεμβρίου 2016 (6), διατυπώθηκε το αίτημα να καταβάλλουν οι αρμόδιοι φορείς περαιτέρω προσπάθειες υποστήριξης των νέων ώστε να έχουν την καλύτερη δυνατή αφετηρία στη ζωή, επενδύοντας στις γνώσεις, στις δεξιότητες και στις εμπειρίες τους, βοηθώντας τους να βρουν την πρώτη τους θέση εργασίας ή κατάρτιση. Ο στόχος ήταν να βοηθηθούν οι νέοι να αξιοποιήσουν τις ευκαιρίες, να ενσωματωθούν αποτελεσματικά στο κοινωνικό σύνολο, να γίνουν ενεργοί πολίτες και να ακολουθήσουν επιτυχώς μια επαγγελματική σταδιοδρομία, μεταξύ άλλων και μέσω ενός πλαισίου ποιότητας που θα περιγράφει τις βασικές αρχές για τα προγράμματα μαθητείας.

               (19)

               Στη Διακήρυξη της Ρώμης, της 25ης Μαρτίου 2017, περιλαμβάνεται η δέσμευση να καταβληθούν προσπάθειες ώστε να υλοποιηθεί μια Ένωση όπου οι νέοι θα λαμβάνουν την καλύτερη δυνατή εκπαίδευση και κατάρτιση και θα μπορούν να σπουδάζουν και να αναζητούν εργασία σε όλη την ήπειρο.

               (20)

               Στον Ευρωπαϊκό Πυλώνα Κοινωνικών Δικαιωμάτων, ο οποίος εξαγγέλθηκε στις 17 Νοεμβρίου 2017, διατυπώνεται μια σειρά αρχών που έχουν σκοπό να στηρίξουν τη δημιουργία δίκαιων και εύρυθμων αγορών εργασίας και συστημάτων πρόνοιας, περιλαμβανομένου του δικαιώματος σε ποιοτική και χωρίς αποκλεισμούς εκπαίδευση και κατάρτιση, για την απόκτηση δεξιοτήτων που είναι χρήσιμες για την αγορά εργασίας και για τη συμμετοχή στην κοινωνία.

               (21)

               Η πρόταση της Επιτροπής για σύσταση του Συμβουλίου για την παρακολούθηση των αποφοίτων, η οποία εκδόθηκε στις 30 Μαΐου 2017, έχει ως στόχο να βελτιώσει τη διαθεσιμότητα ποιοτικών και ποσοτικών πληροφοριών σχετικά με την εξέλιξη των αποφοίτων, συμπεριλαμβανομένων των μαθητευόμενων, μετά την ολοκλήρωση της εκπαίδευσης και της κατάρτισής τους.

               (22)

               Τα Ευρωπαϊκά Διαρθρωτικά και Επενδυτικά Ταμεία (2014-2020), κυρίως το Ευρωπαϊκό Κοινωνικό Ταμείο (ΕΚΤ) και το Ευρωπαϊκό Ταμείο Περιφερειακής Ανάπτυξης (ΕΤΠΑ), καθώς και το Erasmus+, το ενωσιακό πρόγραμμα για την ανταγωνιστικότητα των επιχειρήσεων και των μικρομεσαίων επιχειρήσεων (COSME), το ενωσιακό πρόγραμμα για την απασχόληση και την κοινωνική καινοτομία (EaSI), και η Πρωτοβουλία για την Απασχόληση των Νέων (ΠΑΝ), παρέχουν στήριξη για προγράμματα μαθητείας.

               (23)

               Πρόσφατα, το Ευρωπαϊκό Κοινοβούλιο και ενδιαφερόμενοι φορείς κάλεσαν την Επιτροπή να προωθήσει τη μακροπρόθεσμη κινητικότητα των μαθητευόμενων σε ολόκληρη την ΕΕ, παρέχοντας στους νέους την ευκαιρία να αναπτύξουν τόσο ειδικές δεξιότητες που σχετίζονται με συγκεκριμένη θέση εργασίας όσο και βασικές ικανότητες. Η Επιτροπή ανταποκρίθηκε στην έκκληση αυτή με τη θέσπιση, στο πλαίσιο του προγράμματος Erasmus+, μιας νέας δραστηριότητας με την ονομασία Erasmus Pro, η οποία στηρίζει συγκεκριμένα την τοποθέτηση σε θέση εργασίας στην αλλοδαπή για μεγαλύτερο χρονικό διάστημα.

               (24)

               Στις εκθέσεις του σχετικά με το πρόγραμμα «Εγγυήσεις για τη νεολαία» του 2015 και του 2017, το Ευρωπαϊκό Ελεγκτικό Συνέδριο συνιστά στην Επιτροπή να αναπτύξει ποιοτικά κριτήρια για τις θέσεις μαθητείας και άλλες προσφορές θέσεων που λαμβάνουν στήριξη στο πλαίσιο της εν λόγω πρωτοβουλίας.

               (25)

               Η διαμόρφωση κοινής αντίληψης μεταξύ κρατών μελών για ποιοτικά και αποτελεσματικά προγράμματα μαθητείας στηρίζει τις προσπάθειές τους να μεταρρυθμίσουν και να εκσυγχρονίσουν τα συστήματα μαθητείας ώστε να παρέχουν άριστη διαδρομή μάθησης και επαγγελματικής σταδιοδρομίας. Η κοινή αντίληψη συμβάλλει στην αύξηση της αμοιβαίας εμπιστοσύνης και έτσι διευκολύνει τη διασυνοριακή κινητικότητα των μαθητευόμενων.

               (26)

               Ο γενικός στόχος της παρούσας σύστασης είναι να αυξήσει την απασχολησιμότητα και την προσωπική ανάπτυξη των μαθητευόμενων και να συμβάλει στην ανάπτυξη εργατικού δυναμικού με υψηλού επιπέδου δεξιότητες και επαγγελματικά προσόντα, το οποίο να ανταποκρίνεται στις ανάγκες της αγοράς εργασίας.

               (27)

               Ο ειδικός στόχος είναι να παράσχει ένα συνεκτικό πλαίσιο για τα προγράμματα μαθητείας με βάση μια κοινή αντίληψη των στοιχείων που ορίζουν την ποιότητα και την αποτελεσματικότητα, λαμβάνοντας υπόψη την ποικιλομορφία και τις παραδόσεις των συστημάτων επαγγελματικής εκπαίδευσης και κατάρτισης και τις προτεραιότητες πολιτικής στα διάφορα κράτη μέλη.

               (28)

               Η παρούσα σύσταση δεν θίγει τις αρμοδιότητες των κρατών μελών να διατηρούν ή να θεσπίζουν διατάξεις για προγράμματα μαθητείας ευνοϊκότερες από όσες περιλαμβάνονται εδώ, ούτε να διατηρούν ή να αναπτύσσουν άλλες μορφές μάθησης με βάση την εργασία και/ή επαγγελματικής εκπαίδευσης και κατάρτισης εκτός του πεδίου εφαρμογής της σύστασης και να εφαρμόζουν σε αυτές, εν όλω ή εν μέρει, τα κριτήρια που καθορίζονται κατωτέρω.

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   Τα κράτη μέλη θα πρέπει, σύμφωνα με την εθνική νομοθεσία και σε στενή συνεργασία με τα ενδιαφερόμενα μέρη, να διασφαλίσουν ότι τα προγράμματα μαθητείας ανταποκρίνονται στις ανάγκες της αγοράς εργασίας και παρέχουν οφέλη τόσο στους εκπαιδευόμενους όσο και στους εργοδότες, με βάση τα κριτήρια που παρατίθενται κατωτέρω για ποιοτικά και αποτελεσματικά προγράμματα μαθητείας.
   Για τους σκοπούς της παρούσας σύστασης και με την επιφύλαξη εθνικής ορολογίας, ως «μαθητεία» νοούνται προγράμματα τυπικής επαγγελματικής εκπαίδευσης και κατάρτισης τα οποία

               α)

               συνδυάζουν μάθηση σε ιδρύματα εκπαίδευσης ή κατάρτισης με ουσιαστική μάθηση βασισμένη στην εργασία σε εταιρείες και άλλους χώρους εργασίας,

               β)

               καταλήγουν σε εθνικώς αναγνωρισμένα επαγγελματικά προσόντα,

               γ)

               βασίζονται σε συμφωνία που ορίζει τα δικαιώματα και τις υποχρεώσεις του μαθητευόμενου, του εργοδότη και, κατά περίπτωση, του ιδρύματος επαγγελματικής εκπαίδευσης και κατάρτισης, και

               δ)

               με αμοιβή ή άλλου τύπου αποζημίωση για το μαθητευόμενο, για τη συνιστώσα που βασίζεται στην εργασία.

      Κριτήρια για τους όρους μάθησης και εργασίας

      Γραπτή συμφωνία

               1.

               Πριν την έναρξη της μαθητείας πρέπει να συνάπτεται γραπτή συμφωνία που να προσδιορίζει τα δικαιώματα και τις υποχρεώσεις του μαθητευόμενου, του εργοδότη και, κατά περίπτωση, του ιδρύματος επαγγελματικής εκπαίδευσης και κατάρτισης, σχετικά με την εκμάθηση και τις συνθήκες εργασίας.

      Μαθησιακά αποτελέσματα

               2.

               Η επίτευξη ενός συνόλου ολοκληρωμένων μαθησιακών αποτελεσμάτων καθορισμένων σύμφωνα με την εθνική νομοθεσία θα πρέπει να συμφωνείται από τους εργοδότες και τα ιδρύματα επαγγελματικής εκπαίδευσης και κατάρτισης και, κατά περίπτωση, τα συνδικάτα. Αυτό αναμένεται να εξασφαλίσει ισορροπία μεταξύ ειδικών για το εκάστοτε επάγγελμα δεξιοτήτων, γνώσεων και βασικών ικανοτήτων για τη διά βίου μάθηση που να στηρίζει τις ευκαιρίες των μαθητευόμενων τόσο για προσωπική ανάπτυξη όσο και διά βίου ευκαιρίες σταδιοδρομίας προκειμένου να προσαρμοστούν στις μεταβαλλόμενες μορφές σταδιοδρομίας.

      Παιδαγωγική υποστήριξη

               3.

               Οι εκπαιδευτές που παρέχουν ενδοεπιχειρησιακή κατάρτιση θα πρέπει να ορίζονται και να επιφορτίζονται με το καθήκον να συνεργάζονται στενά με ιδρύματα επαγγελματικής εκπαίδευσης και κατάρτισης και με εκπαιδευτικούς για να παρέχουν καθοδήγηση στους μαθητευόμενους και να εξασφαλίζουν αμοιβαία και τακτική αναπληροφόρηση. Οι εκπαιδευτικοί, οι εκπαιδευτές και οι σύμβουλοι, ειδικά στις πολύ μικρές, μικρές και μεσαίες επιχειρήσεις, θα πρέπει να λαμβάνουν στήριξη για να επικαιροποιούν τις δεξιότητες, τις γνώσεις και τις ικανότητές τους, ώστε να εκπαιδεύουν τους μαθητευόμενους σύμφωνα με τις πλέον πρόσφατες μεθόδους διδασκαλίας και κατάρτισης και τις ανάγκες της αγοράς εργασίας.

      Συνιστώσα χώρου εργασίας

               4.

               Σημαντικό μέρος της μαθητείας, δηλαδή τουλάχιστον η μισή, θα πρέπει να πραγματοποιείται στον χώρο εργασίας, με την ευκαιρία ένα μέρος της εμπειρίας από το χώρο εργασίας να αναληφθεί στο εξωτερικό όπου αυτό είναι δυνατό. Λαμβάνοντας υπόψη την ποικιλομορφία των εθνικών συστημάτων, ο στόχος είναι να σημειωθεί σταδιακή πρόοδος προς το μερίδιο της μαθητείας που συνιστά η μάθηση στον χώρο εργασίας.

      Αμοιβή και/ή αποζημίωση

               5.

               Οι μαθητευόμενοι θα πρέπει να αμείβονται ή να αποζημιώνονται κατ’ άλλο τρόπο, σύμφωνα με εθνικές ή τομεακές απαιτήσεις ή συλλογικές συμβάσεις όπου υφίστανται, λαμβανομένων υπόψη και συμφωνιών επιμερισμού του κόστους μεταξύ εργοδοτών, μαθητευόμενων και δημόσιων αρχών.

      Κοινωνική προστασία

               6.

               Οι μαθητευόμενοι θα πρέπει να δικαιούνται κοινωνική προστασία, περιλαμβανομένης της απαιτούμενης ασφάλισης σύμφωνα με την εθνική νομοθεσία.

      Όροι εργασίας, υγείας και ασφάλειας

               7.

               Ο χώρος εργασίας υποδοχής θα πρέπει να συμμορφώνεται με τους σχετικούς κανόνες και κανονισμούς σχετικά με τους όρους εργασίας, και ειδικότερα με τη νομοθεσία περί υγείας και ασφάλειας.

      Κριτήρια για το πλαίσιο όρων

      Κανονιστικό πλαίσιο

               8.

               Θα πρέπει να υπάρχει σαφές και συνεπές κανονιστικό πλαίσιο, το οποίο να βασίζεται σε μια προσέγγιση δίκαιης και ισότιμης εταιρικής σχέσης που να περιλαμβάνει διαρθρωμένο και διαφανή διάλογο μεταξύ όλων των σχετικών ενδιαφερόμενων μερών. Αυτό μπορεί να περιλαμβάνει διαδικασίες διαπίστευσης για τις εταιρείες και τους χώρους εργασίας που προσφέρουν θέσεις μαθητείας και/ή άλλα μέτρα διασφάλισης της ποιότητας.

      Συμμετοχή των κοινωνικών εταίρων

               9.

               Οι κοινωνικοί εταίροι, μεταξύ άλλων και σε τομεακό επίπεδο και/ή σε ενδιάμεσους φορείς, όπου συντρέχει περίπτωση, θα πρέπει να συμμετέχουν στον σχεδιασμό, τη διακυβέρνηση και την εφαρμογή προγραμμάτων μαθητείας, σύμφωνα με τα εθνικά συστήματα εργασιακών σχέσεων και τις πρακτικές στον τομέα της εκπαίδευσης και της κατάρτισης.

      Στήριξη για τις επιχειρήσεις

               10.

               Θα πρέπει να προβλέπεται χρηματοδοτική και/ή μη χρηματοδοτική στήριξη, ιδίως για πολύ μικρές, μικρές και μεσαίες επιχειρήσεις, που να επιτρέπει οικονομικά αποδοτικές μαθητείες για εταιρείες, λαμβάνοντας υπόψη, κατά περίπτωση, τις ρυθμίσεις επιμερισμού μεταξύ εργοδοτών και δημόσιων αρχών.

      Ευέλικτες διαδρομές και κινητικότητα

               11.

               Για να διευκολύνεται η πρόσβαση, στις προϋποθέσεις συμμετοχής σε μαθητεία θα πρέπει να λαμβάνεται υπόψη η συναφής άτυπη και μη τυπική μάθηση και/ή, εάν συντρέχει περίπτωση, η ολοκλήρωση προπαρασκευαστικών προγραμμάτων. Προσόντα που αποκτώνται μέσω μαθητείας θα πρέπει να περιλαμβάνονται σε εθνικά αναγνωρισμένα πλαίσια επαγγελματικών προσόντων που να περιλαμβάνονται στο Ευρωπαϊκό Πλαίσιο Επαγγελματικών Προσόντων (7). Τα προγράμματα μαθητείας θα πρέπει να επιτρέπουν πρόσβαση σε άλλες ευκαιρίες μάθησης, μεταξύ άλλων σε υψηλότερο επίπεδο εκπαίδευσης και κατάρτισης, προοπτικές σταδιοδρομίας και/ή, κατά περίπτωση, τη συσσώρευση μονάδων μαθησιακών αποτελεσμάτων. Η διακρατική κινητικότητα των μαθητευομένων, είτε στον χώρο εργασίας είτε σε ιδρύματα εκπαίδευσης και κατάρτισης, πρέπει σταδιακά να προωθηθεί ως συνιστώσα των προσόντων της μαθητείας.

      Επαγγελματικός προσανατολισμός και ευαισθητοποίηση

               12.

               Πριν και κατά τη μαθητεία πρέπει να παρέχεται επαγγελματικός προσανατολισμός, καθοδήγηση και στήριξη των εκπαιδευομένων για να εξασφαλίζονται επιτυχή αποτελέσματα, να αποτρέπεται και να μειώνεται η σχολική εγκατάλειψη καθώς και να στηριχθούν αυτοί οι εκπαιδευόμενοι να επανενταχθούν σε συναφείς ατραπούς εκπαίδευσης και κατάρτισης. Τα προγράμματα μαθητείας θα πρέπει να προαχθούν ως μια ελκυστική μαθησιακή ατραπός μέσω δραστηριοτήτων ευαισθητοποίησης ευρείας στόχευσης.

      Διαφάνεια

               13.

               Η διαφάνεια των προσφορών θέσεων μαθητείας και η πρόσβαση σ’ αυτές εντός και μεταξύ των κρατών μελών θα πρέπει να διασφαλίζεται μεταξύ άλλων με τη στήριξη δημόσιων και ιδιωτικών υπηρεσιών απασχόλησης, καθώς και άλλων αρμόδιων φορέων, και, όπου συντρέχει περίπτωση, με τη χρήση ενωσιακών εργαλείων όπως το EURES, κατά τα προβλεπόμενα στον κανονισμό EURES.

      Διασφάλιση της ποιότητας και παρακολούθηση των μαθητευομένων

               14.

               Θα πρέπει να εφαρμόζονται προσεγγίσεις διασφάλισης της ποιότητας που να λαμβάνουν υπόψη το Ευρωπαϊκό Πλαίσιο Αναφοράς για τη Διασφάλιση της Ποιότητας στην Επαγγελματική Εκπαίδευση και Κατάρτιση (EQAVET) (8), περιλαμβανομένης μιας διαδικασίας που να επιτρέπει έγκυρη και αξιόπιστη αξιολόγηση των μαθησιακών αποτελεσμάτων. Πρέπει να επιδιωχθεί η παρακολούθηση της απασχόλησης και της επαγγελματικής εξέλιξης των μαθητευομένων, σύμφωνα με την εθνική και την ενωσιακή νομοθεσία περί προστασίας δεδομένων.

      Εφαρμογή σε εθνικό επίπεδο

   Εντός του πεδίου εφαρμογής της παρούσας σύστασης, για την εφαρμογή της τα κράτη μέλη θα πρέπει:

               15.

               να προωθήσουν την ενεργό συμμετοχή των κοινωνικών εταίρων στον σχεδιασμό, στη διακυβέρνηση και στην εφαρμογή προγραμμάτων μαθητείας, σύμφωνα με τα εθνικά συστήματα εργασιακών σχέσεων και τις πρακτικές στον τομέα της εκπαίδευσης και της κατάρτισης·

               16.

               Να διασφαλίσουν ίση πρόσβαση, να προωθήσουν την έμφυλη ισορροπία και να αντιμετωπίσουν τις διακρίσεις στα συστήματα μαθητείας·

               17.

               να συμπεριλάβουν τα σχετικά μέτρα εφαρμογής στα εθνικά προγράμματα μεταρρυθμίσεων στο πλαίσιο του Ευρωπαϊκού Εξαμήνου·

               18.

               να λάβουν υπόψη το παρόν πλαίσιο όταν κάνουν χρήση κονδυλίων και μηχανισμών της Ευρωπαϊκής Ένωσης που στηρίζουν προγράμματα μαθητείας.

         Η Επιτροπή θα πρέπει να παράσχει την αναγκαία στήριξη, μεταξύ άλλων και μέσω των ακόλουθων δράσεων:

      Υπηρεσίες υποστήριξης

               19.

               Αναπτύσσοντας δέσμη υπηρεσιών υποστήριξης για την ανταλλαγή γνώσεων, τη δικτύωση και την αμοιβαία μάθηση για να συντρέχει τα κράτη μέλη και τους σχετικούς ενδιαφερόμενους να υλοποιούν προγράμματα μαθητείας σύμφωνα με το παρόν πλαίσιο. Αυτό θα πρέπει να περιλαμβάνει και τις ανάγκες περαιτέρω κατάρτισης διδασκόντων και εκπαιδευτών ΕΕΚ όσον αφορά ψηφιακές καινοτομίες στις μαθητείες.

      Ευαισθητοποίηση

               20.

               Προωθώντας την αριστεία και την ελκυστικότητα των προγραμμάτων μαθητείας, καθώς και μια θετική εικόνα μεταξύ των νέων, των οικογενειών και των εργοδοτών τους, μέσω εκστρατειών ευαισθητοποίησης όπως η ευρωπαϊκή εβδομάδα Επαγγελματικής Κατάρτισης·

      Χρηματοδότηση

               21.

               Στηρίζοντας την υλοποίηση της παρούσας σύστασης μέσω σχετικής χρηματοδότησης της Ένωσης, σύμφωνα με το σχετικό νομικό πλαίσιο·

      Παρακολούθηση

               22.

               Παρακολουθώντας την υλοποίηση της παρούσας σύστασης με την υποστήριξη της τριμερούς συμβουλευτικής επιτροπής για την επαγγελματική κατάρτιση, αξιοποιώντας τα υπάρχοντα μέσα παρακολούθησης που χρησιμοποιούνται στο πλαίσιο του Ευρωπαϊκού Εξαμήνου·

               23.

               Υποβάλλοντας έκθεση στο Συμβούλιο σχετικά με την υλοποίηση του πλαισίου εντός τριών ετών από την ημερομηνία θέσπισής του.

      (1)  ΕΕ C 189 της 15.6.2017, σ. 15.

      (2)  ΕΕ C 155 της 8.7.2009, σ. 1.

      (3)  ΕΕ C 120 της 26.4.2013, σ. 1.

      (4)  ΕΕ C 88 της 27.3.2014, σ. 1.

      (5)  ΕΕ L 107 της 22.4.2016, σ. 1.

      (6)  COM(2016) 940 final

      (7)  ΕΕ C 189 της 15.6.2017, σ. 15.

      (8)  ΕΕ C 155 της 8.7.2009, σ. 1.